
Trije mladi domobranci: Milan Zajec iz Velikega Gabra na Dolenjskem, France Dejak iz Dolenjih Lazov pri Ribnici na Dolenjskem in France Kozina iz Sušja pri Ribnici na Dolenjskem, ki so se rešili iz množičnega groba v Kočevskem rogu, nam poročajo o partizanskem divjanju maja in junija leta 1945. Bralec teh poročil si bo kaj lahko ustvaril sodbo o tem, kakšnega kova so bili pripadniki Slovenske komunistične partije in njihovi pomočniki, da so bili sposobni takih grozodejstev.

Milan Zajec je svoje poročilo zapisal že leta 1947, zato naj on pride prvi do besede.

Milan Zajec

Milan Zajec je bil rojen 8. oktobra 1925 v Veli​kem Gabru na Dolenjskem. V družini je bilo 11 bratov. Eden je še mlad umrl, od ostalih pa je bilo 6 v domobranskih vrstah. Eden je umrl v boju pri Črnomlju, štirje pa ležijo v Kočevskem rogu.

Milan je bil poslan na množično morišče v Kočevskem rogu dne 1. junija 1945. Kar dolgih šest dni je ležal v jami pod Krenom, od koder se je skoraj čudežno rešil.

Svoja doživetja od Vetrinja do Kočevskega roga, rešitev iz jame, skrivanje na domačih tleh in odhod v Italijo je Milan popisal že leta 1947 v begunskem taborišču Senigallia v Italiji. To poročilo so objavili v Argentini leta 1949 v 4 zvezkih pod naslovom Ušel sem smrti. Na njegovo posebno željo ga priobčamo v tedaj zapisani obliki brez popravkov. Glasi se takole:

1. V VETRINJU Maj 1945.

Konec vojne, zmaga komunizma v vseh vzhodnih evropskih deželah.

Vsi protikomunistični borci so se hoteli umakniti na zahod, ker so zaupali načelom zahodih zaveznikov, ki so jih obljubljali ves čas druge svetovne vojske vsem narodom sveta. Protikomunistični borci so spoznali v vojnih letih vso grozoto komunističnih načel in komunističnega strahovanja ter so odšli iz dežel, ki so jih »veliki štirje« v Teheranu in Jalti prisodili ruski komunistični sferi.

Tako so tudi slovenski domobranci z veliko množico uglednih mož in žena, ki so vzeli s seboj svoje družine in najnujnejše potrebščine, odšli proti Koroški, da bi v tujini služili idealom, za katere so mnogi najboljši slovenski možje in žene darovali svoje življenje. Bila je težka pot, polna nevarnosti, saj so slovenski izdajalci vsepovsod ovirali njih beg in hoteli preprečiti odhod v tujino.

Cvet slovenskega domobranstva je po težkih in napornih pohodih prišel v Vetrinj na Koroško.

Tedaj je v ondotnem taborišču 29. maja 1945 sklical poveljnik artilerijskega oddelka slovenskih domobrancev zbor vse posadke in javil, da je prejel od višjega poveljstva naredbo, da pojdemo domobranci v Italijo k vojski kralja Petra. Tam bomo dobili orožje in novo obleko ter bomo v sklopu zavezniške vojske začeli z osvajanjem Jugoslavije izpod rdečega brezbožnega komunizma. Vsi smo se tega razveselili, saj bi tako zopet po dolgem času začeli boj za osvoboditev naše prelepe domovine tam, kjer smo ga prekinili. Saj so pa bile razmere na Koroškem že nevzdržne. Tamkajšnji partizani so se vozili okrog našega taborišča, prepevali partizanske pesmi in nas neprestano izzivali. To nas je zelo dražilo. Takoj po obvestilu je bil sklican zbor vsega oddelka z vso vojaško opremo in poveljnik nam je ob tej priložnosti dejal, da krožijo vesti, po katerih naj bi Angleži domobrance, ki so jih pred nekaj dnevi odpeljali, vrnili v Jugoslavijo. Takoj je pripomnil, da je to velika laž in da tako propagando razširjajo komunisti sami, da bi se mi Angležem uprli in bi nas potem res lahko izročili Jugoslaviji. Končno je pripomnil, naj vsakogar, ki bi razširjal take vesti, takoj naznanimo, da ga zapro in kaznujejo. Morala in pa zaupanje v zahodne zaveznike je bila med nami še tako močna, da nas ni omajalo niti govorjenje kmetov, ki so iz Jugoslavije prišli k nam po konje, kateri so nam bili potrebni za prevažanje municije iz Slovenije na Koroško. Ti kmetje so nam pravili, da je res precej verjetno, da nas Angleži vse skupaj izročijo komunistom, kajti povsod v Sloveniji se govori, da bodo domobrance vrnili in jih bo narod sodil za njihove zločine. Vsega tega nismo verjeli in smo razširjevalce takih vesti dejansko napadli; bili bi jih gotovo ubili, ako ne bi tega preprečili naši častniki. Seveda so bili vsi ti kmetje po večini pristaši ali vsaj simpatizerji komunistov, sicer ne bi bili dobili od komunistične uprave dovoljenja za potovanje na Koroško.

2. ODHOD S KOROŠKE

Pripravljeni smo bili za odhod. Preden smo se odpravili na pot, nam je naš poveljnik dejal: »Ali ste danes kaj molili, fantje? Molimo sedajle vsi skupaj nekaj očenašev za srečno pot, saj nič točnega ne vemo, kam sploh pojdemo!« Te besede so nas vse malo pogrele; kaj pa, če je le res, da gremo v roke našemu največjemu sovražniku komunizmu, proti kateremu smo se dve leti kot levi zmagovito borili, sedaj naj mu pa pademo takole na izdajalski način brez orožja v roke. Dokler smo še imeli orožje in strelivo, je vsakdo izmed nas prisegal, da bo zadnji naboj v borbi prihranil zase, ako se ne bo mogel več rešiti. Vsak bi si raje sam končal življenje, kot da bi prišel v roke komunistom, kjer bi moral v mukah umirati kot tisoči, ki so jih komunisti mučili in končno zverinsko umorili. Tako smo odšli kljub temu prepevaje in vriskaje proti Podrožci. S seboj smo imeli vozove in konje, ker so nam govorili, da bomo konje potrebovali za prevoz topov in municije, ko dobimo vse od Angležev. Zato smo celo med potjo ulovili vsak svojega konja, da smo se tako čim bolj oskrbeli z vprežno živino. Od Vetrinja do Podrožce smo potovali osem ur in prišli nekako ob štirih popoldne na postajo. Med nami so bili ves čas za stražo angleški vojaki, kar se nam je zelo čudno zdelo. Spraševali smo se, čemu gredo ti Tommyji z nami, saj vendar sami poznamo pot v Italijo. Bati se pa tudi ni, da bi kdo zginil v Jugoslavijo, ker si je vsakdo samo želel, da bi čimprej prišel v Italijo do kraljeve vojske, kjer bi zopet dobil puško v roke, da odide v borbo proti komunizmu za zmago pravične stvari. Tu pa smo bili brezpravna raja, prepuščeni na milost in nemilost Angležem!

Prepričani smo bili, da nas bo vlak, ki naj nas odpelje proti Trbižu in dalje v Italijo, že čakal. Toda vlaka ni bilo nikjer, zato smo posedli po travi in čakali, kaj bo. Sedeli smo kakih 20 minut, ko smo opazili, da je peljal vlak prazne vozove iz Jugoslavije in se ustavil kakih sto metrov od postaje. Iz vlaka so izstopili oboroženi partizani in odšli proti gozdu. Zdaj smo že zaslutili, da tukaj nekaj ne bo v redu, začeli smo se razburjati in kleti Angleže, da so nas izdali komunistom. Naši častniki so vedeli, da je moštvo precej razburjeno, pa so nas začeli tolažiti, da nimajo partizani pri nas čisto nič opraviti, ampak da je tu meja med Angleži in Titovci in da Titovci ne morejo stražiti venomer v predoru, pa pridejo zato večkrat malo čez mejo. K nam prideta dva bosanska partizana in eden nas začne spraševati, kakšna vojska smo in kam gremo. Vprašali smo ga, da li ne pozna grbov, ki jih imamo na kapah. Dejal je, da so bile take kokarde v rabi v prejšnji Jugoslaviji, zdaj so pa zamenjane z rdečo zvezdo. Povedali smo mu, da se bomo skoro vrnili s kraljevo vojsko, ki je že od leta 1941 na Angleškem, in skupaj z njo pridemo čistit Jugoslavijo komunizma. Partizana pa tudi nista veliko vedela o Titovi Jugoslaviji. Vprašali smo ju še, zakaj so partizani prišli sem, pa je eden odgovoril, da nameravajo te naše vozove odpeljati v Jugoslavijo. To se nam je zazdelo zelo sumljivo in smo ga še vprašali, ali ve, kam odpelje ta vlak ali nazaj v Jugoslavijo ali proti Beljaku. Odgovoril nam je, da popelje vlak v Beljak, dasi je dobro vedel, da se vrača v Jugoslavijo.

Kmalu nato so začeli Angleži vpiti, naj raztovo​rimo konje in jih naložimo v železniške vozove. Takoj smo začeli s tem delom, da bi bili čim prej gotovi, kajti bali smo se, da bi ponoči partizani koga ubili ali pa nas vse zajeli, kajti angleška posadka je bila šibka, partizanov pa vedno več. Komaj smo naložili nekaj konj, so že začeli Angleži vpiti, naj gremo v vagone. To se seveda ni izvršilo dovolj hitro, zato so nas začeli Angleži pretepati in na nas vpiti v svojem, nam nerazumljivem jeziku. Nekdo je še dopovedal, naj gredo častniki v osebni voz, ki je zanje pripravljen na čelu vlaka. Ko smo bili v vozovih, so jih takoj zaklenili. Z menoj sta bila v vozu tudi dva častnika. Skozi vrata, ki še niso bila zaprta, sem opazoval, kaj se bo zgodilo. Kmalu smo videli, da je stopil neki partizan k angleškemu častniku in mu nekaj rekel, česar pa seveda nisem razumel. Angleški častnik se je nato približal vlaku, prijel za vrata, ki jih je partizan pravkar zapiral, in rekel: »Weiter!« Takrat sem mislil, da nas vendar ne bodo v vozove zaklenili in da bo še mogoče pobegniti, ako bi nas res peljali proti Jugoslaviji. Toda zelo sem se motil. Angleški častnik se je odstranil in partizani so skupaj z angleškimi vojaki zapirali vrata vozov. Ko so bili vsi vozovi zaklenjeni, so pridrveli iz gozda in postajnega poslopja z brzostrelkami in lahkimi strojnicami oboroženi partizani ter začeli obkrožati vlak. Takoj so nas začeli zmerjati z nespodobnimi priimki in vpiti na nas: »Pa smo vas vendar dobili, beli psi, izdajalci, svinje« in podobno. Ne spodobi se, da bi napisal vse izraze, ki smo jih bili deležni. Nehote sem se spomnil svojega prijatelja, kako mi je govoril, ko smo pri dravskem mostu oddali angleški vojski orožje. Dejal mi je takrat: »Videl boš, da nas bodo vse skupaj pobili in celo na tako strahoten način, da si še predstavljati ne moreš. Imam take slutnje. Morda mi boš rekel, da sem neumen. Sedaj še nisem, prav lahko pa bom, mogoče še preden se bo to zgodilo. Veš, vse skupaj nas bodo nagnali v neko dolino, pogazili nas bodo s tanki in nas na zverinski način mučili.« In še več takih stvari je govoril. Jaz sem ga miril, naj bo tiho, sicer ga bodo poslali še v norišnico. Toda on ni nič popustil, ampak je vztrajal pri svoji slutnji in prerokbi. Res se je revežu kmalu nato zmešalo; tedaj sem pa svoje prijatelje opozoril nanj in na njegove privide.

3. NA DOMAČIH TLEH - PREISKAVE

Ko smo bili vsi zaklenjeni in dobro zastraženi, so partizani vstopili v vagone in vlak se je začel pomikati proti Jesenicam. V sredini predora se vlak ustavi in partizani začno z žepnimi svetilkami tekati ob vlaku in nas zmerjati z različnimi psovkami, tako da smo se vsi tresli od strahu, kaj bo, če nas začno pobijati kar tukaj sredi predora. Neki domobranec se je hotel kar sam usmrtiti, a smo ga pomirili, da morda ne bo nič hudega in da moramo zaupati v božjo pomoč, ki nam je vselej v najhujši stiski pomagala. Tako bo tudi sedaj, ker smo bili na pravi poti in smo se borili za pravično stvar. Neki kaplar je začel pripovedovati svojo zgodbo, kako je bilo, ko so ga zajeli partizani na Suhorju, ko je bila poražena ena prvih posadk bele garde. Bil je že na smrt obsojen, pa si je zadnji trenutek rešil življenje, ko mu je bil grob že izkopan. Mi smo pa tuhtali vsak svoje in smo bili že tako naveličani življenja, čeprav smo bili šele pol ure v partizanskih rokah, da smo si že sami želeli smrti. 
Medtem smo se pripeljali iz predora. Ko se je vlak ustavil, so začeli odpirati vrata vozov, nas pa pretepati in nam pobirati ure, nalivna peresa, denar in drugo. Kdor je imel boljšo obleko, so mu jo slekli in mu dali svojo raztrgano in ušivo. Partizani so tako hlepeli po domobranski krvi, da so začeli kar posameznike pobirati in pobijati, da so si ohladili z mučeniško krvjo svojo besnost. Komaj smo čakali, da se je vlak premaknil dalje proti Jesenicam. Med tem se je tudi že stemnilo. Skozi zamrežene linice smo opazovali zvezde, ki so migljale na nebu nad dirjajočim vlakom. Vsakdo si je samo želel, da bi se odprla vrata in bi vsi poskakali iz drvečega vlaka, čeprav bi se na mestu ubili. Saj je vsakdo vedel, kaj ga čaka; smo pač dobro poznali partizane že od leta 1942 dalje in smo vedeli, kako strašno so morili nedolžne kmete. Kaj bodo pa šele z nami počenjali, ki so nas tako sovražili, odkar je bilo ustanovljeno domobranstvo. Položiti smo morali orožje; tega ne bi bili nikoli storili, če bi prej poznali Angleže, da trgujejo z vsem, pa tudi z ljudmi, če jim kaže.

Ko smo prišli okrog enajstih zvečer na Jesenice, se je vlak spet ustavil. Partizani so odprli nekaj vozov in spet začneli krasti vse, kar je bilo kaj vrednega. Mi smo še vedno mislili, da se bomo peljali proti Italiji skozi Jesenice, pa smo se zelo zmotili. Začela se nam je oglašati tudi žeja, pa si nismo mogli nič pomagati. Imeli smo še vsak nekaj sladkorja, ki so nam ga dali Angleži na pot in smo ga lizali. V našem vagonu so bili tudi štirje konji in je bil zrak tako slab, da smo se bali, da bo komu prišlo slabo. Ker ni bilo nič vode, mu ne bi mogli pomagati. Potem pa se nekdo spomni in vpraša, ali ima kdo ogledalo, da bomo malo pogledali, kaj delajo partizani okrog vlaka. Ogledalo smo potisnili skozi zamreženo okno in videli, da je okrog vse polno partizanov, ki se pogovarjajo in se nam posmehujejo. Kazali so si ure, ki so nam jih pobrali. Kmalu potem se je začel vlak premikati dalje in nismo mogli vedeti, v katero smer pelje, ali proti Kranju ali proti Italiji. Ko smo se vozili kako uro, se je vlak začel ustavljati, medtem smo zaslišali razbijanje po vratih in vpitje. V temi smo začeli drug drugega suvati s komolci in začudeno spraševati, kaj to pomeni. Ko se vlak še niti ustavil ni, so med razbijanjem in vpitjem odprli vrata. Proti nam so naperili brzostrelke in kričali: »Psi beli, ven, da boste dobili plačilo!« Kdor se je pokazal pri vratih, je dobil po glavi. Potem je pa začelo padati tudi po nas znotraj v vagonih. Poskakali smo ven in kakih deset minut so nas neprenehoma pretepali. Nato so nas postrojili v štiristope in začeli kričati: »Tovariši, kdor je bil v ofenzivi na Primorskem, se nam ne bo smilil, zato kar po njih!« Zopet se je začelo pretepanje. Medtem pa so prignali 18 letnega domobranca. Partizani so vpili, da je imel revolver in da je streljal v vozu in se ni hotel podati. Revež je bil tako pretepen, da je komaj stal. Potem je moral odpreti usta in partizan mu je potisnil vanje samokres in ga toliko časa rukal sem in tja, da mu je vse zobe zdrobil. Ko smo se pomikali skozi Kranj v barake, kjer so bili prej Nemci, so nas stalno pretepali. Prišli smo na dvorišče pred barake, kjer so nas postrojili v dve vrsti, tako da je bila na vsaki strani polovica, na sredi pa prostor, koder so se lahko sprehajali partizani. Komaj smo bili tam deset minut, pa priženejo tistega domobranca, o katerem so trdili, da je imel samokres. Leči je moral na trebuh in čakali smo, kaj se bo zgodilo. Potem je prišel partizan, doma je moral biti nekje iz Vrhnike, kot se je sam izrazil, in vzel brzostrelko, da ga bo ustrelil. Ker mu ni hotela streljati, je moral trikrat repetirati, v tretje pa mu je dal 15 nabojev v glavo, da je bil v hipu mrtev. Nato je vprašal, ali se da še kdo prostovoljno ustreliti. Ker se ni nihče javil, je rekel: »Prostovoljno se ne da nihče, boste pa čez nekaj dni prav tako pobiti kot je ta, ki tu leži. Kolikor smo jih ujeli na Turjaku leta 1943 in jih nismo pobili, so bili zdaj v domobranstvu še hujši, zato pa ne pustimo nobenega več živega.« Posedli smo na svoje nahrbtnike in čakali, kaj bo, ko se bo zdanilo in bodo začeli prihajati terenci iz različnih krajev in iskati domačinov. Jaz sem takoj trdno sklenil, da se ne oglasim, če me pokličejo, pa naj se zgodi karkoli. Imel sem velikansko tujo kapo, tako da bi me bilo jako težko spoznati. Mislim, da me tudi mati ne bi poznala, če bi me videla. Ko se je zdanilo, je prijahal partizanski oficir, ki nas je vse pregledal, govoril pa ni nič. Ustavil se je pri mrliču, ki je ležal sredi med nami, ga malo pogledal, potem pa ukazal, da ga je treba pokopati. Izbrali so izmed nas nekaj fantov, ki so izkopali nekaj metrov vstran jamo in ga zagrebli vanjo kot živinče. Vsakdo izmed nas je zmolil nekaj očenašev za njegovo dušo in pogreb je bil končan. Začeli smo ga blagrovati in rekli: »On je prebil. Bog ve, kaj čaka še nas, preden bomo pobiti. Mogoče se bodo res uresničile slutnje mojega prijatelja, da nas bodo pomendrali s tanki in konji.«
Kmalu za tem pa se je začela temeljita preiskava. Pobrali so nam vse, pustili so nam le prazne nahrbtnike in slabe obleke. Če pa je imel kdo dobro, so ga takoj slekli in mu dali raztrgano. Najbolj se je pri tem izkazal Moretov Žane iz Novega mesta. Ko je bila preiskava končana, je prišel neki partizan in vprašal, ali so nas dobro preiskali, da ni kdo kaj skril ali obdržal. Nato pa je sam pogledal in našel pri nekem domobrancu uro in rožni venec. Vprašal ga je, zakaj to potrebuje. Odvrnil mu je, da moli. »Kaj moliš?« se je zadrl nad njim, »ti pes izdajalski!« mu pretrgal rožni venec in ga udaril po zobeh, da mu je takoj dva izbil. Tako smo se bali imeti še svetinjice in svete podobice pri sebi. Saj so nam jih kar z vratov trgali. Bili smo pa tudi lačni; če bi nam partizani ne bili pobrali vsega prepečenca in konzerv, bi nekaj dni še dobro živeli, tako pa je bila bolj trda. To je bil šele prvi dan. Kaj bo, če nas ne bodo kmalu ubili? Potem so se partizani domislili, da je že čas, da nam dajo malo jesti. Res je dobil vsak četrt litra nezabeljene vode. Nato so začeli prihajati domačini partizani, ki so iskali znance. Bili so tudi iz našega kraja in so kričali: »Kje je ta in ta?« Jaz sem pa molčal kot zemlja, saj nisem bil sam. Bil je še moj brat in nekaj sosedov, pa se nikdo ni hotel oglasiti, ker je vsakdo vedel, da bo tepen kot slama, če ga dobi v roke terenec. Videli smo namreč, kako je bilo z drugimi, ki so se javili in se dali prepoznati. Stali smo tako, da je vsakdo lahko poiskal svoje domačine. Medtem je tudi deževalo in smo morali ostati kar na prostem, če pa smo se hoteli stisniti k steni barake, je prišel partizan in nas pognal na dež. Nekateri so bili tako pretepeni, da so bili vsi črni, če so slekli srajco, in so samo prosili partizane, da naj jih postrelijo. Partizani pa so se jim kar naprej krohotali in so rekli: »Če je še kdo med vami, ki še ni bil nič tepen, naj se javi.« Po pravici povem, da ga ni bilo med nami, ki ne bi bil še nič tepen, eden bolj drugi manj. Banditi so rekli, da to še ni nič hudega, kar smo jih do sedaj dobili po glavi, hudo šele pride. Vsak dan smo dobili piti malo vode. Med tem sem imel pa toliko priložnosti, da sem lahko spregovoril nekaj besedi s svojim bratom. Vprašal sem ga, ali je bil že tepen, pa mi je odgovoril, da le malo, čeprav se je poznalo, da jih je že precej dobil. Zadnje besede mojega brata, ki je bil starejši od mene, so bile: »Moli in bodi pripravljen na smrt. Najbrž se bova kmalu srečala na onem svetu, zato se tudi nič ne boj, saj bova šla skupaj. Na tisoče nas je na tej žalostni poti.«
Še enkrat so nas razvrstili. Častnike skupaj, podčastnike skupaj in strelce skupaj. Razporedili so nas v čete in bataljone. Vsaka četa je štela sto mož in vsak bataljon je imel štiri čete. Tako je štel bataljon 400 mož. Bili so štirje bataljoni in vsi smo mislili, da bodo to delavski bataljoni, ki bodo morali delati in popravljati mostove in druge podrtine, kar se je porušilo med vojno. Tudi to smo govorili med sabo, da nas bodo mogoče oborožili in se bomo morali boriti proti Angležem za Koroško. Sam ne vem, kako da so mi take neumne stvari rojile po glavi, ko se kaj takega sploh ne more zgoditi, ko so nas ravno sedaj Angleži poslali nazaj. To vendar ni bilo mogoče. 30. maja so nas vse točno popisali, kdaj in kje je bil kdo rojen in koliko časa je bil pri domobrancih. Kar nas je bilo v bataljonih, smo bili vsi nad 18 let stari in vsi po eno leto pri vojakih. Zato se nam je čudno zdelo, kaj vendar mislijo storiti z nami. Nihče ni vedel nič točnega. Eden je rekel to, drugi drugače. Kako bo, pa ni nihče vedel. 
1. junija zjutraj so nas gnali proti postaji vse lačne in stepene. Ko smo šli skozi Kranj, smo slišali precej psovk, pa vendar ne toliko kot je navada pri partizanih. Kranj je bil jako lepo okrašen, vse je bilo v vencih in zastavah. Kamor si pogledal, sami veseli obrazi. Ako pa si se ozrl v ujete domobrance, si videl, kakšna žalost leži na teh prepadenih obrazih, kot da bi vedeli, da gredo v smrt in da zadnjikrat gledajo gorenjske planine, ki so bile vse zavite v cvetje in zelenje.

4. PROTI LJUBLJANI

Na postaji so nas odbrali za vsak voz po 60-80. Bili smo tako natrpani, da smo komaj stali, nikar še sedeli. Ko smo se pripeljali do Sore, kjer je bil most porušen, smo morali izstopiti in iti peš do Šentvida nad Ljubljano. Partizani, ki so nas stražili, so bili večinoma Hrvatje in so bili tudi mnogo boljši od Slovencev. Če smo prosili vode, so nam jo takoj dali; če pa si prosil Slovenca za požirek vode, te je udaril s puškinim kopitom, da si se opotekel. Ko smo prišli do Šentvida, so nas natrpali na dvorišče in smo tam čakali okrog pet ur na vlak, ki je pripeljal iz Ljubljane. Med tem časom so nam pobrali obleko, ki smo jo imeli že po desetkrat zamenjano in vsakokrat smo dobili še slabšo. Isto je bilo s čevlji. Tja je prišel tudi partizan, doma iz Novega mesta, po imenu Moretov Žane. Jaz ga ne bi poznal, pa se je sam izjavil: »Ali kdo pozna Moretovega Žaneta iz Novega mesta, ki ste domobrančički vedno govorili o njem, da ste ga potolkli, pa ga še niste. Le poglejte me dobro, da sem še Žane.« Potem se je še nekaj šopiril tam okrog, da so mu domobranci pretepli dekle, ko so hodili v patrulje proti Gorjancem. Zato je tudi marsikaterega premlatil s svojo bikovko, ki jo je nosil s seboj. Očitali so nam, da smo, preden smo se umaknili iz Slovenije, pobijali stare ljudi po Gorenjskem in otrokom, dojenčkom po domovih lomili kosti, oči kopali in žive žgali. To smo morali kar požreti, saj če si komu vrgel v obraz, da to ni res, si jih dobil, da si bil kot žamet po koži. Neki častnik jim je dobro povedal. Rekel je: »Vi poglejte, kaj ste naredili na Turjaku, Jelendolu, Grčaricah, Mozlju in še drugod po neštetih krajih in kaj boste naredili sedaj z nami kje v Kočevskem rogu. Sebe nič ne pogledate, samo na nas kažete, kar ste sami storili.« To je pa potrdil oni partizan, da so bili tudi med njimi barabe, ampak tistih je bilo jako malo in da so take že sami pospravili v trinajsto brigado. Drugi partizani so bili kar besni na tistega domobranskega oficirja in so mu jih nakladali po glavi in plečih, da je kar bobnelo, in zraven kričali: »Ti okupatorski hlapci se še zdaj niso spametovali, ko jih imamo že v rokah. Nočejo se še pokoriti in bi se spet radi organizirali proti naši vojski, ki se je štiri leta borila proti našemu največjemu sovražniku Nemcu, in smo tudi osvobodili naš narod, ki je trpel toliko časa pod tujimi oblastmi.«
Ko je vlak pripeljal iz Ljubljane, so nas peljali na kolodvor in spet natrpali v živinske vagone kolikor se je dalo. Potem smo se začeli počasi pomikati proti Ljubljani. Ves čas je bilo ob vlaku slišati izzivanje. »Beli psi so notri! Farški podrepniki!« itd. Ko smo prišli v Šiško, se je vlak ustavil ravno pri rampi. Mislili smo, da nas bodo razložili in peš gnali skozi Ljubljano, pa se to ni zgodilo. Res, prišlo je nekaj tistih ljubljanskih škricev, ki so skozi linico zijali in pljuvali na nas, mi jih pa niti pogledali nismo in jim nismo hoteli odgovarjati, ko so nas spraševali, kje imamo Rupnika in škofa. Ko smo se pripeljali do glavnega kolodvora, je vlak samo malo zmanjšal brzino, ustavil pa se ni vse do klavnice, kjer je bil porušen most čez Ljubljanico. Komaj se je vlak ustavil, že je začelo bobneti po vratih kot v Kranju prvo noč, ko smo se pripeljali do partizanov. Zdaj pa je bil dan in ko so se začela odpirati vrata, so nas z vsakim udarcem dobro zadevali po glavah ali kamor je že padlo. Po ulici ob Ljubljanici, koder smo morali teči, so imeli partizani ob vsaki strani postavljene ljudi, ki so držali v rokah biče in palice. Teči smo morali, kolikor je kdo mogel. Če pa je kdo padel, smo ga kar pomendrali, saj ni bilo mogoče paziti, da bi ga ne pohodili, ko je bila taka zmeda. Posebno neprijetno je bilo za tiste, ki so bili ob straneh vrst, ker so bili še bolj tepeni kot tisti, ki so tekli v sredi.
/V nekem drugem pričevanju je dodal: Jaz sem vlekel za seboj Poldeta Crkonika, ker je bil v Kranju že tako stepen, da ni bil več pri močeh./
5. V KOČEVJU

Na dolenjski progi onstran Ljubljanice je bil vlak že pripravljen za nas in so nas takoj začeli tlačiti vanj. Tja smo prišli vsi brez sape in stepeni. To pa še ni bilo dovolj, ampak jih je vsak dobil še pri vratih vagona. Na vsaki strani vrat je stal partizan s palico in oba sta nas tepla. Ko je bil voz poln do zadnjega kotička, so ga zaprli, mi pa smo se kar oddahnili. Vsaj pretepali nas ne bodo, dokler smo notri, smo si mislili. Po drugi strani smo se pa zopet bali, kdaj bodo spet odprli vrata. Ko je bil vlak poln, se je oglasila harmonika, petje in vriskanje iz partizanskih grl, mi pa smo žalostno gledali skozi malo okence v sonce, ki je ravno zahajalo. Nekdo je dejal: »Najbrž zadnjič gledamo lepote sončnega zahoda. Vse že tako kaže, da bomo morali od žeje umreti, če nas bodo tako pretepali in stradali in nam niti vode ne dajali.« Na mah je nastala tišina v vozu in nekdo je dejal: »Molimo rožni venec za srečno smrt in za svoje sovražnike, ki nas že toliko časa preganjajo.« Takoj se zadere partizan: »Le molite, psi beli, ki ste poslušali farje, saj tako ne boste dolgo, saj vas bo itak kmalu povohala matilda.« Izmed nas pa ni nihče nič odgovoril, ampak smo začeli moliti vsak zase po tihem. Ravno avemarijo je zazvonilo, ko se je začel vlak pomikati proti Dolenjski. Kam gremo, nismo vedeli. Ko smo bili še v Kranju, nam je partizanski oficir govoril, da bomo sojeni vsak v svojem domačem kraju, oziroma da smo že bili sojeni. Kje se bo pa obsodba izvršila, pa ni povedal, ampak mi smo nekako od strani slišali, da gremo (tako so se partizani pogovarjali) v Kočevje in da nas bodo tam pobili. Seveda so nekateri tudi bili zelo naivni in so mislili, da nas bodo na Gorenjskem izpustili in poslali vsakogar v domači kraj pred ljudsko sodišče. Med nami so bili pa tudi taki, ki so bili zajeti na Turjaku in potem zaprti v Kočevju in so dobro vedeli, kaj in kako so jih ubijali leta 1943. Rekli so nam: »Fantje, niti eden ne bo ostal živ sedaj, ko gremo v Kočevje. Če more kdo uiti, naj uide, če želi še kaj časa živeti.« Res smo poskušali, ali bi se dalo kako odpreti, da bi poskakali kar iz drvečega vlaka, pa se ni dalo. Ves trud je bil zaman. Vsaj v našem vagonu je bilo tako. Za druge vozove ne vem, če so bili tako čvrsto zaprti. Dosti jih je tudi bilo, ki so se peljali mimo svojih domov in so kazali s prstom svojo hišo, ki je bila vsa razsvetljena. Želeli so, da bi vsaj za trenutek mogli domov, da bi se poslovili od svojih domačih, potem pa če jih tudi takoj ubijejo. Zdaj pa jih bodo pobili Bog ve kje v Kočevskem rogu in ne bodo domači nič vedeli, kje počivajo. Ob takem razmišljanju je na nas legla še večja žalost, ko smo se spomnili na svoje domove. Nič si nismo mogli pomagati, vdali smo se v voljo božjo, naj pride, kar hoče. Zelo dolgo je trajala vožnja, preden smo prišli do Kočevja, posebno zato, ker smo bili tako hudo žejni in lačni, saj je poteklo že nekaj dni, odkar smo zadnjič jedli.

Zjutraj rano ob sončnem vzhodu se pripeljemo v Kočevje, kjer nas takoj odženo naravnost v gimnazijo. Vse sobe v pritličju in prvem nadstropju so bile polne. Komaj dvajset minut smo bili notri, ko so nas še enkrat preiskali, če ima kdo še kakšen nožič ali kako drugo vrednost pri sebi. Nato so nas poklicali iz dveh sob v prvem nadstropju, naj gremo po hrano. Kar veseli smo bili, da bomo spet dobili nekaj toplega v želodec, še bolj pa smo si želeli vode, če bi jo bilo kje mogoče dobiti. Prosili smo partizane, pa niso hoteli o vodi nič slišati. Med nami so bili moji štirje bratje, pa nisem mogel priti z njimi v stik, da bi vsaj nekaj besed z njimi spregovoril. Ko sem prišel na dvorišče pred kotel, kjer so delili malo neslane in nezabeljene vode, sem pa opazil, da so tudi trije moji bratje z mano. Komunisti so nam rekli, da pojdemo nekam delat. Hotel sem se preriniti do bratov, pa me je začel neki partizan suvati s puškinim kopitom in kričati, kam se rinem. Tako sem moral ostati na tistem mestu, kjer sem bil. Komaj polovica nas je dobila tisto neslano vodo, ostale so pa kar priključili k nam, ki smo bili že dobili hrano. Med njimi je bil neki mlad fant, ki ga je partizan vprašal, kdaj je šel k domobrancem. Ta pa je bil že ves zmeden in je kar na hitro odgovoril, da 8. septembra 1943. Zato je bil strašno tepen, in partizan mu je rekel, da mu ne bo nikoli več treba iti k domobrancem in da bo čez nekaj ur že dobil, kar mu gre. Nam se je pa čudno zdelo, kaj bomo delali, ko še vsi nismo jesti dobili. Tisti pa, ki smo dobili, smo morali iztresti hrano stran, ker ni bilo časa, da bi jedli in tudi užitno ni bilo za človeški želodec. Niti svinje ne bi kaj takega jedle, če bi ne bile močno lačne. Ko smo korakali po mostu, sem videl, da je moj brat že bos in da ves šepast koraka za nami proti Sokolskemu domu. V lopi pred stavbo Sokolskega doma smo že opazili polno krvavih domobranskih oblek. Nekdo je dejal, da nas bodo vse pobili. »Le poglejte, koliko so jih že. In vse so slekli.« Zdaj nam je postalo precej neprijetno, ko smo videli pred seboj smrt in samo to nam je zvenelo po glavi. Smrt! Pobiti bomo! Ko smo prišli v sobe, smo morali takoj odložiti prazne nahrbtnike, če ga je še kdo imel, in dati roke na hrbet. Partizani so nas začeli vezati z žico, ki so jo že imeli nastriženo v sosednji sobi – velikanski kup. Saj jo je tudi moralo biti veliko, ko nas je bilo precejšnje število in je bil vsakdo zvezan dvakrat. Jaz sem bil zvezan s svojim prijateljem. Ko so šli moji trije bratje mimo sobe, so mi dali znamenje, da me vidijo.

6. POT V SMRT

Takoj so nas začeli nakladati na avtomobile tako, da smo ležali drug na drugem kot drva. Prišel sem na drugi tovornjak, vsega je bilo šest tovornjakov. Ko so bili pivi avtomobili naloženi, so nas odpeljali malo naprej, da smo lahko slišali, kako so nakladali druge. Seveda, videli nismo ničesar, saj smo na avtomobilih ležali. Skušali smo se vzpenjati, da bi vsaj nekaj videli, toda bilo je zaman, kajti kljub skrajnemu prizadevanju se je le slabo videlo. Rad bi namreč videl, kam so naložili moje brate. Zato sem se z vsemi močmi vzpenjal in nategoval vrat, da bi le kaj več videl. Posrečilo se mi je končno opaziti brate, kako so jih skupaj natovarjali na avtomobil. Točno sem opazil, da sta bila dva zvezana skupaj, tretji brat je bil pa privezan s svojim prijateljem, s katerim sta bila ves čas skupaj pri domobrancih. Zdaj smo se zadnjič videli in se poslovili kar z očmi in se v duhu objeli. Tako smo bili ločeni do grobov v Kočevskem rogu. Najhuje je bilo gledati, kako so brate zvezane pretepali, ko so bili že vsi duševno izčrpani. Rajši bi videl, naj kdo verjame ali ne, da bi mene še trikrat huje zvezali in okrutneje pretepli kot pa nje. Še zdaj ne vem, kako sem vse to prenašal in da mi je Bog podelil milost, da nisem obupal. Ko so bili vsi tovornjaki naloženi, so odpeljali oni, ki so bili poslednji naloženi, na​prej, mi pa za njimi skozi Kočevsko mesto proti Kočevskem rogu. Tako lepega dne ne pomnim v svojem življenju, kot je bil takrat. Jasno je bilo kot steklo, rosa se je bleščala v sončnih žarkih, vse je bilo v cvetju in zelenju, da mi kar v glavo ni moglo iti, da nas bodo pobili, ko smo komaj začeli živeti. Na tistem avtomobilu, kjer sem bil jaz, smo bili vsi stari od 18 do 24 let, le eden je bil starejši družinski oče. Začela se nam je žica zajedati v meso, povrhu so nas pa še tepli s palicami partizani, ki so sedeli na vsakem oglu tovornjaka. Nas je že tako bolelo, da smo začeli zdihovati, pa če se je le eden premaknil, je zabolelo vse v avtomobilu, to pa zato, ker smo ležali drug vrh drugega. Na tovornjaku je bil tudi starejši mož, ki je imel doma ženo in šest otročičkov, in nas je začel miriti: »Kaj boste vi, fantje, ki ste sami in gre vse z vami. Kaj pa jaz, ko zapuščam doma otročičke vse nepreskrbljene, najstarejši je star deset let. Bo že Bog skrbel zanje, sedaj ko mene ne bodo imeli.« Pa nismo zato vzdihovali, ker bomo pobiti, ampak zato, ker nas je tako strašno bolelo. Povrhu pa bi morali še peti. Ampak mi smo začeli na glas moliti kesanje in se pripravljati na smrt. Saj na smrt smo se pripravljali že od prvega hipa, ko so nas partizani dobili v roke. Nekdo se je še spomnil, da je prav danes prva sobota. »Peljemo se v smrt. Ker smo šli prej vsako soboto k obhajilu, bomo pa šli še danes, ko nas bo obhajala sama Marija.« Partizani pa tudi niso hoteli odnehati, tako da smo začeli peti Češčena si, Marija. To pa jim ni bilo po volji in so zahtevali, da moramo peti Črnolasko ali pa Triglav, moj dom. Mi pa tega nismo hoteli, čeprav smo bili še bolj tepeni. Jaz sem se najbolj bal, da mi bo prišlo slabo in ne bom mogel sam priti z avtomobila v Kočevskem rogu.

Sonce je začelo pripekati in žeja je postajala zmeraj hujša, zato ne bi bilo nič čudnega, če bi se komu kaj pripetilo. Ko smo bili že precej daleč v gozdu, smo začeli srečavati avtomobile, ki so se prazni vračali proti Kočevju po druge domobrance. Vozili so obleko, kar je bilo znak, da so jih slekli. Vedno bolj smo se bližali morišču, ki je bilo v neki dolini in kmalu smo zaslišali streljanje in kričanje domobrancev, ki so jih komunisti morili. Dotlej nisem še nikogar videl, da bi bil jokal, ampak je vsakdo mirno čakal, kaj bo prišlo.

Ko smo prišli do določenega kraja, so se avtomobili ustavili in začeli so nas za noge vlačiti z njih. Nog nisem čutil več, ko sem padel z avtomobila, ker mi je vse otrpnilo med vožnjo, ko so sedeli in ležali na meni. Z drugimi je bilo isto. Takoj, ko so nas zvlekli z avtomobilov, so začeli rezati jermene pri čevljih in nas sezuvati. Nekaterim se je že pri rezanju jermenov zadrl nož v meso in ga je razparal, da je bilo že tam vse krvavo. Ko je meni sezuval čevlje, sem opazoval mladega fanta, komaj 18 do 20 let starega, ki so ga tam mučili. Bil je že ves krvav in ni imel nobenega očesa, glavo pa vso razklano in razmesarjeno. Še vedno je bil pri zavesti, mirno je sedel in niti malo ni tarnal ali zdihoval. Čudil sem se mu, kako more s tako lahkoto prenašati te grozne bolečine, partizani pa so ga kar naprej tolkli, dokler se ni zgrudil po tleh. Ko smo bili že vsi sezuti, so nas zvezali po dvajset do trideset skupaj in začelo se je nečloveško pretepanje. Partizani so stali v špalirju in so imeli v rokah kole, na katerih so bili nasajeni krivi noži; s temi so nas pretepali na poti proti morišču, ki je bilo od ceste oddaljeno kakih 200 do 500 m. Med potjo smo morali sedati na tla in hitro zopet vstajati, kar nam je povzročalo nepopisne bolečine, žica se nam je namreč zajedala v meso. Na tej poti so nam partizani odredili, da smo morali hoditi nekaj metrov naprej, potem pa zopet nazaj, tako smo hodili tistih nekaj metrov skoro celo uro. Tako se mi je vsaj zdelo, mogoče je bilo malo več ali manj, saj ure nisem imel pri sebi! Spotoma smo morali prepevati take pesmi, kakršne so želeli komunisti. Posebno hudo je bilo, ker so nekaterim razklali glave z noži in smo jih morali nezavestne vleči za seboj. Partizani pa so nad našim trpljenjem od veselja prepevali in vriskali. Ko smo prišli do jame, smo bili vsi stepeni in razmesarjeni. Tam so vsakega posebej razvezali, da si je moral sam sleči vrhnjo obleko, nekateri so morali odložiti tudi spodnjo. Nato smo morali z na hrbtu zvezanimi rokami goli teči skozi krdelo partizanov v neznan kraj. Ko so me razvezali in sem se začel slačiti, nisem vedel, ali mi sploh kaka roka še kaj koristi ali nič več: rok sploh nisem več čutil, tako mi je namreč zastala kri v rokah zaradi žice, ki je bila pretesno zavezana. Sam sem si komaj strgal obleko in spodnje hlače. Ostal sem v srajci, to pa zato, ker sem vanjo spravil čudodelno svetinjico Karmelske Matere božje, preden so mi zvezali roke. Kdor je imel namreč svetinjico obešeno okrog vratu, so mu jo iztrgali. Zato sem si jo dobro shranil in se priporočil Mariji za varstvo in srečno smrt. Ko je prišel partizan do mene, in ker sem bil še v srajci, je zakričal: »Kaj se tako počasi slačiš?« Nato pa nisem nič odgovoril, ampak sem dal roke na hrbet, da mi jih je zvezal. Sunil me je naprej, da moram teči. Ko sem tekel, nisem nič videl, kam tečem, videl sem pred seboj drugega nesrečneža, ki so mu partizani kazali pot s koli in noži; v hipu je zmanjkal pred mojimi očmi, ker je bil tam hud ovinek. Tudi videlo se je prav slabo. Na mah sem zagledal pred seboj brezno, pred njim je ležalo vse razmesarjeno in krvavo truplo. Takoj mi je prišlo na misel, kar sem že večkrat bral o Krimski jami, kako so partizani metali prve žrtve vanjo. Tisti hip sem zaslišal glas: »Pazi nanj!« To je zakričal partizan tistima dvema, ki sta pred jamo streljala vsakega posebej, naj pazita name, ki sem tekel. To je bilo vse v nekaj sekundah. Bil sem popolnoma pri zavesti in pravi pameti ter si nisem nič drugega želel kot takojšnje smrti, da bi bil tako rešen teh muk.

7. V BREZNU

Ko sem pritekel tik pred jamo, se nisem nič ustavil, ampak sem se še z večjo silo pognal vanjo, da sem preskočil tistega mrliča, ki je ležal pred jamo, in skočil vanjo. Isti hip sta tudi partizana ustrelila, jaz sem pa samo zakričal: »Jezus, usmiljenje!« Slišal sem dva strela, potem pa nič več! Padel sem v prepad! Hudo sem se pretresel, ko sem padel notri, in nisem vedel, ali sem živ, ali mrtev! Ko sem se čez nekaj minut zavedel, sem videl, da ležim na kupu golih, krvavih trupel. Pod mano je bilo strašno zdihovanje in stokanje, name pa so padale nove žrtve. Kri je tekla po meni in se zlivala v usta, zato sem tudi jaz začel kričati, naj me ustreli z vrha, da se ne bom še dalje mučil, ko sem si tako želel smrti, nazadnje sem pa še nezadet padel v jamo. Vedel sem pa tudi, da bom moral končno umreti od lakote in žeje, da se sploh ni mogoče rešiti iz tako velike globočine, saj sploh ni mogoče plezati po tako gladki steni. Takoj sem zato storil sklep, da izpod trupel sploh ne grem, naj me zasujejo nove žrtve, da se bom zadušil tako pod njimi. Strašno mi je bilo neprijetno, ko sem videl, kako bom moral umreti. trdno sem pa sklenil, da bom vztrajal pri svojem sklepu. Posebno mi je bilo hudo, ker so bili vsi trije bratje, ki so padli v jamo, mrtvi, sam pa sem bil živ. Sploh se ne da povedati, kako je človeku hudo, kadar želi smrti, pa noče priti. To ve samo tisti, ki je to že sam poskusil na svoji koži. Že je padlo name okrog deset žrtev. Nekateri so bili takoj mrtvi, drugi pa samo ranjeni. 
Naenkrat me začne nekdo pri kraju jame klicati. Meni pa se je zdelo, kot da bi se bil zbudil iz nekega spanja. Takoj sem bil pripravljen, da si ohranim življenje, zato sem se začel premetavati, da bi si razvezal roke, ki sem jih imel še zvezane na hrbtu, in da bi se otresel bremena, ker sem bil že do polovice telesa zasut. Rok si nikakor nisem mogel razvezati, samo toliko sem bil še pri moči, da sem se izkopal izpod trupel in sem opazil, da me je nekdo klical, ki je imel prestreljeno lice in tudi še zvezane roke. Ko sem se privalil do njega, mi je rekel, da je enega že razvezal, pa so mu ga ustrelili od vrha, zato naj se pomakneva čisto h kraju jame, ker partizani mečejo tudi bombe in streljajo z mitraljezi po truplih. Komaj je to izgovoril, že je zaropotal mitraljez in takoj nato so zabobnele bombe. Dasi sem si prej tako želel smrti, sem se stisnil za kapnik in se zavaroval pred kroglo. Ko je streljanje ponehalo, sva se začela razvezovati, da bi imela vsaj proste roke. On je bil že tako slaboten, da ni mogel že nič več storiti, jaz pa sem sedel in mu razvezoval roke z zobmi, potem jih je pa še on meni. Ko sva imela roke proste, sem se začel ogledovati, ali sem kaj zadet, ali samo potolčen; krvav sem bil ves, kot bi se v krvi kopal. Hvala Bogu, nisem bil nič zadet, edino kolikor sem bil stepen in obtolčen, ko sem padel v jamo.

Takoj sem vedel, da me je obvarovala Marija, ker sem imel svetinjico njene podobe. Vzel sem jo iz srajčnega žepa in se ji zahvalil za njene dobrote, ker me je obvarovala krogle in smrti. Tudi tovarišu sem jo pokazal in povedal, kako sem jo shranil. Potem me je lepo prosil, naj mu jo dam, da jo še enkrat poljubi, ker čuti, da bo kmalu umrl. V jami je bilo pa tudi strašno mrzlo, posebno za naju, ker nisva imela nič obleke. Takoj sem začel slačiti mrtvake, ki so padli v jamo še v spodnjih hlačah in srajcah. On pa ni bil toliko pri močeh, da bi mogel stati. Govoril je še malo in me prosil, naj natrgam cunj, da ga obvežem. Rad sem mu ustregel, saj sem imel samo še njega, da mi je bil za družbo. Ko sva se malo oblekla, je padel še eden v jamo, ki je bil pri zavesti in živ. Takoj sem ga razvezal in mu obvezal rano. Bil je prestreljen skozi vrat. Na kupu mrličev in ranjencev (saj so bili skoraj samo težko ranjeni) je bilo tako strahotno vzdihovanje, da nas je kar groza pretresala. Pomagati jim pa nismo mogli. Le onemu, ki je bil laže ranjen in je padel bolj h kraju jame, smo razvezali roke. Tako se nas je nabralo deset do petnajst. Kmalu pa so nekateri pomrli zaradi izgube krvi. Kri je pa tako tekla, da je kar žuborelo kot bi tekel potoček po skalah s planine. S pobijanjem pa še vedno niso prenehali. Znova so padale nove žrtve z zvezanimi rokami. Najbolj je bilo grozno poslušati domobrance, ki so molili za svoje sovražnike. Na ves glas so kričali, naj jim Bog odpusti, saj ne vedo, kaj delajo. Kurati so v zmedenosti peli latinske pogrebne pesmi. Strašno so doneli ti glasovi po votlini. Z nekim prijateljem, ki tudi ni bil nič ranjen, sva se začela skrivati za mrtvake, da bi naju ne opazili partizani, ako bi se slučajno spustili v jamo in preiskali, če bi slučajno ostal še kdo živ. Bila sva oba še precej pri moči, da sva si res napravila dobro zaklonišče iz mrličev. Le na to nisva prav nič pomislila, da naju bodo žrtve, ako bodo še dalje padale v jamo, zasule in se bova tako zadušila. Morala sva tako ležati kake dobre pol ure, ko se je začela kopica mrtvakov podirati na naju.

Mrliči so naju stiskali k skali tako močno, da sva se komaj pravočasno izvlekla in se vrnila k ranjencem, ki so se tudi tiščali v neki votlini niže v jami. Med nami jih je že dosti pomrlo, drugi pa so bili slabotni, da sploh ni bilo upanja, da bi prišli iz jame, če bi se ponoči partizani slučajno odstranili. Ko se je začelo malo mračiti, smo se začeli posvetovati, kako bi prišli iz jame in ali bi sploh bilo mogoče po skalah, ker so bile tako strme in gladke. Bilo je že popolnoma temno, ko smo se začeli kobacati preko mrtvakov proti odprtini, ki se je še malo svetila. Zdihovanje in stokanje je bilo tako glasno, da ni bilo treba paziti na to, da nismo delali preveč hrupa. Sicer bi se pa tako ne slišalo iz jame. Ko smo prišli že precej visoko po truplih, je naenkrat zaropo​tal mitraljez in zabobnele bombe, da se je vse streslo. Mi pa smo se počasi zavlekli zopet nazaj, kjer smo bili prej; nekaj nas je bilo zadetih. Izgubili smo vse upanje, da bi prišli še kdaj ven. Lakota se je oglašala, še hujša pa je bila žeja, saj je bilo že nekaj dni, ko nismo ničesar ne jedli ne pili. Če bo šlo tako dalje, ne bomo mogli živeti dalj kot dan ali dva, pa niti ne vsi, ker bodo nekateri že prvo noč pomrli od slabosti. Prosili so nas, kateri smo še mogli hoditi, naj poiščemo kje kaj vode in jim prinesemo, da bi vsaj usta ohladili. Mi se pa tudi nismo radi oddaljevali iz rova, ker so neprestano padale v jamo bombe in bi nas lahko pobile. Zato smo se prvo noč stisnili skupaj na kup in legli. Zeblo nas je pa tako, da smo kar z zobmi šklepetali. To tudi ni bilo nič čudnega, ker smo bili vsi samo v spodnjih hlačah in srajci, pa še to je bilo vse mokro od krvi, ker smo druge slekli. Nihče ni nič spal. Komaj smo čakali, da se zdani. Z dnevom pa so začeli spet padati domobranci v jamo. Padali so v tako kratkih presledkih, da jih je vsako minuto padlo najmanj deset. Med tem so bili seveda tudi daljši odmori, ko so jih zunaj mučili, preden so jih pobili.

Tudi drugi dan je še kakšen padel v jamo, da smo ga lahko razvezali, če je bil še živ in samo lahko ranjen. Vpraševali smo ga, kaj delajo zunaj z domobranci, pa nam je povedal isto, kar sem sam videl, preden sem padel v jamo. Potem smo začeli iskati izhod iz jame in smo staknili majhno votlino, tako da smo morali po trebuhu lesti vanjo. Čim dlje smo šli, tem večja je bila odprtina. Vsi smo bili že veseli, da smo našli izhod ali da bomo vsaj prišli do vode in si ohladili žejo. Tema je bila taka, da nismo videli niti meter pred seboj, samo tipali smo. Kmalu smo prišli do konca in smo se tako zmešali v orientaciji, da nismo mogli priti ne naprej ne nazaj, ker je bilo notri vse votlo. Dosegli smo pa vsaj toliko, da smo našli kapnik, ki je bil malo vlažen in smo si z njim hladili usta. Ravno tako smo drugo noč spet čakali, da bi se partizani odstranili od jame, pa je bilo isto kot prvo noč. Padale so bombe na stokajoče in umirajoče domobrance. Ko se je zdanilo, so prav tako kot prvi in drugi dan spet padali domobranci v jamo. Zdaj je bila že ogromna kopica trupel. Iz nje se je kadilo, kot bi ogenj kuril, to pa zato, ker je bila meseca junija velika vročina in fantje so bili močno razgreti, ko so padali v jamo. Parili so se s krvjo vred, para pa se je dvigala proti odprtini. Smrad tudi ni bil majhen. Kri je tekla, da se je slišalo žuborenje, ko se je pretakala po truplih. Trgali smo cunje, jih močili s svojo vodo in jih držali na ustih in nosu, da nismo vdihovali ti​stega smradu. Zdaj so že tretji dan padali domobranci. Vedeli smo, da mora biti tisti transport, s katerim smo mi prišli, kmalu končan, saj jih je v jamo padlo že gotovo več kakor tisoč. Med padlimi je bil tudi nekdo, ki sploh ni bežal na Koroško, ampak je ostal doma in se je šel javit, kakor je sam pripovedoval. Štirinajst dni je bil zaprt v Šentvidu nad Ljubljano, potem je en teden delal nekje v Ljubljani, pred nekaj dnevi pa so ga, kakor druge, ki so bili pri domobrancih, naložili na avtomobile in odpeljali naravnost v Kočevski rog. Rekel je in tožil: »Zakaj nisem šel na Koroško z ostalimi domobranci, pa bi mi danes ne bilo treba biti tukaj.« Jaz pa sem mu povedal, da so nas s Koroške Angleži izročili Titovcem, ki bodo vse pobili, on pa mi tega ni hotel verjeti. Doma je bil iz Osilnice. Natančno sem ga spraševal, kakšni so ljudje, če bi slučajno prišel iz jame in se zatekel k njim, ali bi mi hoteli pomagati. Rekel mi je, da so v Krušnici jako dobri in zanesljivi ljudje, če bi prišel kdo ven, naj se kar do njih obrne. Gotovo mu bodo pomagali in ga skrili. 
Tretji dan smo spet poskušali priti ven, pa ni bilo mogoče, ampak smo se stisnili na kup, da bi spali. Bilo je tako mrzlo, da je vsak hotel biti na sredi, kjer je bilo bolj toplo. Jaz in še nekdo, ki sva bila najbolj pri moči, sva morala biti vedno pri kraju, da sva grela ranjence, ki jih ni bilo več veliko. Večinoma so že pomrli, le šest nas je bilo, ki smo lahko hodili. 
Četrti dan zjutraj pa niso več padali domobranci v jamo, zato smo tudi mislili, da ni več partizanov okrog jame in tudi slišati jih ni bilo. Prepričani smo bili, da so se odstranili, in takoj smo se odločili, da gremo ven. Nekaj časa smo šli po truplih, potem je bilo pa še pet do osem metrov plezanja po skalah. Videti je bilo, da je skoraj nemogoče, pa se vseeno eden opogumi in mu je kar šlo, ker je bil v skali majhen žleb, ki ga je menda izjedla voda ob hudih nalivih.

Po tem žlebu se je opiral, mi pa smo ga opazovali, ali bo prišel srečno ven. Ko bi bil zunaj, bi naj malo pogledal okrog, in če ne bi bilo partizanov, bi nas poklical in nam pomolil kakšno palico ali srobot, da bi laže prišli ven. Prišel je ravno srečno do vrha jame. Mi smo bili zelo veseli, da je vsaj eden prišel ven, ki bo vedel povedati, kako so nas morili in žive metali v prepade. Naenkrat ga zgrabijo partizani in ga vprašajo: »Ali si Rupnikovec ali Nedičevec?« On pa jim odgovori: »Domobranec sem!« Odgnali so ga proč. Mi pa smo si mislili, da bodo zdaj gotovo partizani prišli v jamo, ker jim bo on povedal, da smo notri še živi. To so pa tudi sami vedeli, ker so slišali zdihovanje, ki je bilo tako močno, da se je gotovo en kilometer daleč slišalo. Umaknili smo se nazaj v rov in čakali, da pridejo partizani in nas pobijejo. Res smo bili že zelo slabotni, posebno zaradi žeje, da niti govoriti nismo mogli dosti, ker smo imeli usta že vsa suha in zatekla. Skozi votlino smo opazovali, ali bodo domobranca, ki je prišel iz jame, vrgli nazaj ali ga bodo zunaj ubili. Zaklali so ga in ga spet vrgli v jamo čez 20 do 30 minut. Nas je bilo samo še pet živih, ki smo lahko hodili, drugi pa so umirali na kupu in v rovu, kjer smo se prvi dan skrili. Močno smo napenjali ušesa in čakali, kaj se bo zgodilo zunaj. Slišali smo veliko hrupa, potem pa smo slišali, da so začeli okrog jame kopati. Vedeli smo takoj, da bodo minirali. Čakali smo čisto tiho in nihče ni nič govoril. Vsakdo je samo mislil, kaj bo, ko bomo zasuti in si ne bomo mogli nič pomagati. Približno čez eno uro je bila zelo močna detonacija in ogromne skale so zgrmele v jamo na umirajoče. Nihče izmed nas ni dobil nobene poškodbe, samo enemu je počil bobenček v ušesu zaradi močnega zračnega pritiska. Najbolj pa nas je skrbelo, ali smo popolnoma zasuti. Tema je bila takoj tako gosta, da niti odprtine nismo mogli videti, pa ne zato, ker bi bili popolnoma zasuti, ampak zaradi dima. Čez nekaj časa smo spet opazili svetlobo in smo bili veseli, da nismo popolnoma zasuti. Kmalu zatem je bila druga, tretja, četrta in peta detonacija, vse hujše od prve. Skale so se valile v jamo, kar je povzročilo strašno votlo bobnenje. Ko so končali razstreljevanje, so nametali v jamo živega apna in plina, da nismo videli niti pol metra pred sabo. Bilo je še huje, ko nas je poleg žeje dušil še prah in apno. To miniranje je bilo dopoldne. Vedeli nismo, ali smo zasuti ali ne, zato smo rekli, da pred nočjo dobro pregledamo, ali se bo dalo priti ven. Tačas se bo pa tudi dim malo razkadil. V jami nismo smeli dalje čakati, ker je bil četrti dan, kar smo bili notri, prej pa že tri dni nismo nič jedli. Tako bi oslabeli, da ne bi imeli moči za plezanje, četudi bi bilo sicer mogoče. Malo pred nočjo se je dim nekoliko razkadil in smo spet videli, da se svetlika v jami in da naš rov ni zasut. Jama je bila na vrhu bolj ozka, na dnu pa zelo široka. Ker so padale skale v sredino jame, našega rova niso popolnoma zasule. Ko smo se začeli bližati odprtini, da bi prišli ven, sem se onesvestil in začel bruhati tisti prah, ki sem ga vdihaval pomešanega s paro. Drugi dan sem se spet zavedel in začel gledati, ali je še kdo živ okrog mene. Nekoga, ki je ležal zraven mene, sem začel tresti in klicati, pa je bil že ves mrzel in trd. Najprej sem mislil, da so drugi štirje prišli srečno iz jame. Bilo mi je še huje. Ostal sem sam, žive duše ni bilo poleg mene in bilo je še bolj pusto. Začel sem moliti in prositi Boga, naj mi pomaga iz tega strašnega prepada in reši iz žrela smrti, ker sem bil ločen od ljudi, ki bi mi mogli pomagati in me zavarovati pred to strašno nevihto, ki divja po deželi in preganja vse tiste, kateri so Bogu zvesti in spolnjujejo Njegove zapovedi. Druge tolažbe nisem imel, kakor svetinjico Karmelske Matere božje, ki sem jo stiskal v žepu srajce.

Nazadnje sem se tako vdal v božjo voljo, da sem bil popolnoma potolažen in miren. Celo to sem mislil, da ne more biti nihče srečnejši kot sem jaz, ki bom tukaj notri umrl, četudi se kdo svobodno giblje po svetu in ima na razpolago pijačo in druge stvari. Še vedno se je slišalo težko zdihovanje, čeprav je bila ogromna teža skal na truplih. Začel sem iskati še kakšnega živega človeka. Ko sem prišel malo dalje, sem našel tiste, ki so bili prejšnjo noč še živi in so hoteli priti ven, na skalah mrtve. Samo eden je bil še živ in, ko me je opazil, me je najprej vprašal, ali je še kdo drugi živ ali pa sva sama. Jaz sem mu samo odgovoril, da ne vem za nikogar drugega, razen za nekega ranjenca, ki so ga danes vrgli na skalo in se pripravlja na smrt. Tega sem bil vprašal, ali bo mogoče priti ven. Odgovoril mi je, da je že eno uro čakal pred jamo, pa da so stalno partizani zunaj in da tudi ne bo mogoče, ker so po miniranju stene preveč gladke. Bil je jako nestrpen in si je mencal roke, kako bi prišel ven. Mene pa ni nič vleklo ven, zato sem ga miril in prosil, naj se odmakne od odprtine, ker lahko pade še kakšna bomba noter. Ubogal me je. Samo žeje kar nisva mogla prenašati. Usta in ustnice so bile suhe, da sva že komaj govorila. Lakote pa nisva več tako čutila kot prvi, drugi in tretji dan, samo slabotna sva postajala. On je imel pri sebi pipček, ki ga je po naključju dobil pri nekem mrtvaku, ko mu je slekel srajco. Domislil se je, da bi bilo dobro jesti tudi človeško meso, tako bi ostala bolj pri moči. Ta nasvet sem tudi jaz poslušal, vzel nožek in začel rezati mrtvega tovariša. Prvi košček sem dal njemu in ko sem videl, da ga je, sem vprašal, kakšno je. Rekel mi je, da je dobro, naj mu še dam. Potem sem pa še jaz začel. Pa ni res tako dobro kakor je bilo videti. Bilo je mastno in nekam omledno, tako da ga nisem mogel pojesti več kot dva majhna koščka. Njemu pa sem dal pet koščkov. Pozneje pa me je še vedno prosil, naj mu še dam. Meni pa je druga misel padla v glavo, da bi bilo dobro, če bi komu, ki je še živ, predrl srce in mu izsrkal njegovo kri. Takoj se spravim na delo. Nekomu, ki je bil še živ, sem nastavil nožek na srce, pa sem se skesal in pomislil, da bom postal pred smrtjo še morilec, ko mogoče niti 24 ur ne bom več živ. Odstranil sem nožek. Tudi oni, ki je tako lahko jedel človeško meso, ni hotel piti krvi, ampak se je prav s slastjo najedel mesa mrtvega človeka.

8. PLEZANJE IZ BREZNA

Peti dan dopoldne so bili zunaj še vedno partizani in so metali v jamo bombe in zavoje, iz katerih se je kadil gost rumen dim. Midva se pa za tisto nisva nič zmenila, ampak sva začela lizati kapnike, na katerih so visele kapljice vode. Popoldne se je dim že toliko razkadil, da sva lahko videla odprtino jame in sva si tudi dobro ogledala, ali bo sploh mogoče plezati po gladkih stenah. Takoj sva ugotovila, da to sploh ne bo mogoče, ker ni nobene primerne stopinje, kamor bi se opirala in si pomagala pri plezanju. Mene, ki me vseh pet dni ni prav nič vleklo iz jame, je namah popadla silna strast, da bi se rešil. Zdelo se mi je kakor bi me nekdo vabil in klical, naj pridem ven. Dejal bi skoraj, da sem slišal glas, ki mi je govoril na uho: »Pojdi in poskusi se rešiti, saj ti bo Bog pomagal, da boš prišel iz tega strašnega prepada.« Tisto popoldne je bilo dolgo kakor cel mesec. Zrak se je že tako osmradil, da sva že komaj dihala. S cunjami, ki sva jih močila s svojo vodo in jih tiščala na ustih in nosu, sva malo lajšala neznosni smrad. Na naju je bilo vse živo uši, da je kar mrgolelo. Dobili smo jih v obleki, ki so nam jo dali partizani. 
V jamo so še vedno padali posamezni kosi kamenja, ker so se pri miniranju skale pretresle. Od časa do časa ga je več ali manj zgrmelo v jamo in je strašno bobnelo in odmevalo po votlini. Zadnje popolne se nisva veliko pogovarjala, ampak sva hodila od kapnika do kapnika, da bi nastregla kapljice in prav tiste kapljice so naju poživile, da sva lahko dočakala noči. Malo se je že začel dan nagibati k večeru, ko sedeva vsak na eno skalo, pod katerimi so počivala izmučena in zbičana trupla slovenskih domobrancev. Strmela sva v votlinsko temo in premišljala vsak svojo usodo. Na misel so mi prišli tudi domači, starši, bratje in sestre, ki ne bodo nikdar vedeli, kje in kako smo bili pobiti. Meni ni bilo popolnoma nič hudo, če bom ostal v jami in notri umrl, ampak sem si želel in se veselil tistega trenutka, ko bom rešen tega trpljenja in bom šel k ostalim soborcem, katerih trupla so bila pod skalami, po katerih sem se jaz še živ plazil in mučil z žejo in drugimi telesnimi in duševnimi bolečinami. Brenčanje muh okrog jame je bilo slišati, kot bi rojile čebele. Slišal se je samo ta šum od zunaj. Končno sem se le za trdno odločil, da bom poskusil, če se bo le dalo priti iz jame, da povem doma, kje so bratje domobranci in dam v javnost vsemu svetu, kako mučeniško so morali umreti borci za narod in vero pod zločinsko roko lastnih bratov – slovenskih komunistov, ki so jih dobili v roke brez orožja z golimi rokami. Velika krivda pade na angleško vojsko, ki nas je tako nesramno izdala v roke sovražnika.

Ko se je bilo že precej zmračilo, sem vprašal svojega edinega in še živečega prijatelja, ali se je odločil, da bi šel iz jame, pa mi je odgovoril: »Vedno sem mislil na to, do zadnjega, dokler sem bil še pri moči, sedaj so mi pa odpovedale že vse moči in slabo mi prihaja. Čutim, da bom skoro umrl tukaj poleg svojih prijateljev in mučencev. Če si ti še pri moči, poskusi se rešiti, saj ti bo Bog pomagal, da boš lahko povedal, kje počivamo.« Hudo mi je bilo ob tem njegovem odgovoru, saj je bil on zadnji med živimi prijatelji v jami. Kar naenkrat bom ostal sam živ med tisočimi mrtvimi. Sedaj ne bom imel nikogar več, ki bi mi pomagal, da pridem iz groba. Poslovil sem se od njega, ki je sedel s sklenjenimi rokami na skali, in mu rekel, da bom skušal priti iz jame. Potem sem še enkrat obudil kesanje, se priporočil božjemu varstvu in prosil božje pomoči za srečno rešitev. Najprej sem sedaj poskusil, če bi bilo mogoče plezati po skalah, toda bilo je vse zaman. Napravil sem komaj par metrov, pa sem se moral vrniti v jamo. Gledal sem okrog sebe, ali se ne bi dalo kje drugje priti ven. Tako sem opazil, da je padlo komunistom v jamo neko bukvino deblo, dolgo okrog pet do šest metrov, nisem pa upal plezati po njem, ker sem mislil, da je bila to nalašč od komunistov nastavljena zanka za take nesrečne neranjene žrtve, kakor sem bil jaz. Ko sem uvidel, da je pač to edina rešilna bilka za izhod, sem poskusil še to, naj se zgodi, kar hoče. Če me na deblu ubijejo, bom vsaj rešen trpljenja, tako sem mislil, če se pa rešim, bom pa izpolnil svojo dolžnost. Ko sem začel plezati, sem se tako tresel, da bi skoro padel z debla. Vse zadnje moči sem porabil, da sem se privlekel na površje. Šele na vrhu sem opazil, da je bukvica slonela samo kaka dva prsta na skali, če bi se med plezanjem spodmaknila, bi spet zgrmel nazaj v jamo.

Srce mi je močno bilo. Mislil sem, da mi bo počilo od napora, ki mi ga je povzročilo plezanje. Še bolj pa sta vplivala na srce strah in skrb, kaj če padem zopet v roke partizanom. Začeli me bodo mučiti in me bodo vrgli živega nazaj v prepad. Sedel sem trenutek na robu jame in napenjal oči v somrak, da bi opazil pred seboj kako živo postavo, ki bi se premikala, ali pa če kje kdo stoji ali čepi in čaka, če bi slučajno kdo prišel iz jame. Velike muhe – pri nas smo jim rekli mesarske muhe – so se mi zaletavale v obraz in zdelo se mi je, kot da me hočejo spraviti nazaj v jamo in me ne puste, da bi se rešil. Ko sem se prepričal, da ni nikogar v bližini brezna, sem opazil nad seboj zvezde, posejane na vedrem nebu in ozek srp lune – bil je prvi krajec. Zdelo se mi je, da me je nebo napolnilo z novim upanjem življenja. Pet dni sem živel med samimi mrtvimi. Posebno me je poživilo vdihavanje svežega zraka, dasi zrak tudi tu ni bil povsem dober, ker se je iz jame parila kri. Zdelo se mi je pa tu vendar prijetno, saj sem v jami mogel dihati le skozi robec, ki sem ga namočil z lastno vodo. Z veliko previdnostjo sem se začel pomikati nekaj metrov po samih skalnatih ploščicah od roba prav do vrha jame. Če sem se le malo premaknil, je začelo pod nogami vse drseti in se podirati. Pazil sem, da ne bi ropotal, toda ropotanje in trenje je postajalo vedno glasnejše, povzročale so ga kamenite šibre, ki so se pri vsakem mojem koraku kotalile v jamo. Moral sem zato čim hitreje do gozda. Hotel sem iti prav po isti poti, po kateri sem prišel do jame, toda tu mi nekdo zastavi pot. Ustrašil se nisem prav nič, saj je bil nemi stražar moj sotrpin, ki so ga komunisti pustili na tem kraju. Ni imel puške in ne obleke, tudi stal ni, ampak je bil, kolikor sem mogel ugotoviti pri mesečini, obešen na drevo za noge. Podrobneje ga seveda nisem opazoval, toda v glavo mi je šinila takoj misel: »Mogoče me pa to obešeno truplo opominja, naj ne hodim po tej poti, kjer so mogoče nekoliko dalje še komunisti, in naj hodim po drugi poti!« To sem tudi storil; šel sem v drugo smer, komaj sem pa storil nekaj korakov, že sem začel drseti navzdol, da sem se oprijemal vsake bilčice, da nisem zdrvel v globočino. Mislil sem si: »Iz ene jame sem se rešil, pa že padam v drugo. Mogoče se bom tako potolkel, da ne bom mogel priti iz nje, saj sem že sedaj tako slab, da se komaj premikam.« Ko sem se ustavil, sem bil na dnu sredi debel starih dreves in se je trhlina svetila pred menoj, kot bi bilo vse v žerjavici. Sicer je pa bila taka tema, da nisem videl pedi pred seboj. Nekaj časa sem sedel in premišljal, kako bom nadaljeval svojo križevo pot. Bil sem oslabljen in noga me je začela tako boleti, da sem se komaj opiral nanjo. Začela se mi je gnojiti. Ko sem padel namreč v jamo, sem si jo predrl z žico prav do kosti in šele sedaj sem začutil bolečine. Ker nisem imel nobene cunje, da bi si jo obvezal, mi je vsaka smrekova iglica ali trščica povzročala neznosne bolečine. Zatekle so mi pa tudi roke in vse ostalo telo. Najhujša je pa bila žeja, žgalo me je po ustih in grlu prav do želodca. Usta so mi bila suha in nisem mogel niti premakniti jezika. Vse je začelo otekati, da sem komaj dihal skozi grlo. Okrog zob se mi je začela nabirati skorja gnoja, da sem ga moral od časa do časa ostrgati s prstom. Tako sem si želel vode, da bi človeku, ki bi mi prinesel kozarček vode in ki bi mi dejal: »Dobiš kozarček vode, potem te pa takoj ubijem!« rad dal življenje za čašo vode.

Obsedel bi menda v tamkajšnji jami ali dolini, da me ni nevidna sila predramila in spomnila, da moram dalje, saj še nisem rešen iz groba. Napel sem torej zadnje moči in lezel dalje. Pot je bila zelo slaba: skalovje, grmovje, hribi in doline. Zelo počasi sem nadaljeval pot, včasih se mi je stemnilo pred očmi, da sem padel po tleh, kakor bi me kdo vrgel iz zraka. Stokal sem in sem se z velikanskim naporom plazil dalje. Pohajale so mi zadnje moči in prepričan sem bil, da se mi bliža smrt, ker sem čutil, da je z menoj vse pri kraju. Ko sem prišel iz goščave na neko tratico, sem začutil mokro travo pod nogami, ker je bila rosa, in neki notranji glas me ogovori kar po imenu in mi pravi: »Začni iz trave in rožic srkati roso.« Res sem začel z obema rokama prijemati travo in rože in srkati iz njih roso, kar mi je tako dobro delo, kot bi pil najslajšo medico. Takrat sem tudi spoznal, da niso rože le v okras narave, ampak tudi v pomoč človeku, kadar je v najhujši stiski in sili. Nekaj časa sem srkal roso tako, da sem si vse ustnice obrezal z ostro travo, ki je bila med rožami, potem sem pa obležal in bi bil najbrž za vedno sladko zaspal, če me ne bi angel varuh prebudil in opozoril, da moram nadaljevati pot. Vedel pa nisem prav nič, ali grem v pravo smer, ker je bila taka tema, da nisem nič videl pred seboj: ko bi se vsaj zdanilo in bi prišel na kak višji grič, kjer bi se lahko orientiral, saj so mi bili znani hribi okrog Kočevja še iz domobranskih časov, ko smo preganjali komuniste pred dobrim mesecem tam okrog. Nekoliko sem se ravnal po mesecu, ki sem ga le malo videl skozi drevje, in pa po mahu, ker sem vedel, da je na tisti strani, kjer je drevje poraslo z mahom, severna stran, proti severu moram iti, ako hočem priti iz Kočevskega roga.

9. V GOZDU KOČEVSKEGA ROGA

Po Kočevskem rogu je bilo vse mirno, le divjih prašičev je bilo vse polno, da ni bilo slišati drugega kot kruljenje. Nič se jih nisem bal. Ko sem prišel v njih bližino, mi niso ničesar storili, ampak zbežali so pred menoj. Zaradi izčrpanosti sem moral večkrat počivati in lizati roso. To mi je vedno svetoval moj notranji vodnik, s katerim sem se vso pot pogovarjal in ki mi je govoril, da bom kmalu prišel iz gozda, le vztrajati da moram. Začelo se je daniti in skoro sem zagledal sonce, ki je zame ugasnilo pred šestimi dnevi, to je 2. junija. Takrat pač nisem mislil, da bom še kdaj gledal sonce, ki je vir zemeljskega življenja. Še napol dremoten in v sanjah me je zbudil glas in mi velel, naj nadaljujem pot. Takoj sem vstal in šepal dalje, pri tem sem pa tudi ugotovil, da sem zopet sam in da me je zapustil moj vodnik – moj angel varuh. Vedel nisem nič točnega, kje sem. Stal sem na nekem griču in zagledal pod seboj dolino, nad katero se je vlekla gosta megla. Domneval sem, da je vas Kožljek. Šel sem tja, da bi dobil malo vode, saj je bilo rose le toliko, da sem za silo vzdržal. Ko sem se približal dolini in sem mislil, da bom prišel v vas, sem videl, da je bila dolina zarasla z mogočnimi hrasti in bukvami tako, da je bilo kar temno in bi se kmalu izgubil. Nisem vedel, kod bi šel, da bi prišel čim prej in po čim krajši poti ven, ker mi je vsak korak poti povzročil veliko napora zaradi moje slabosti. Poteklo je že osem dni, odkar sem nazadnje jedel in še takrat malo nezabeljene tople vode, ki so nam jo dali partizani v Kranju: za jed mi ni bilo dosti, samo slabega sem se počutil. Začel sem zato, ne zaradi lakote, ampak zaradi žeje, jesti kislo deteljico, ki jo je bilo vse polno v gozdu. Tako sem se res malo okrepčal. Mislil sem si, ko bi sedajle dobil še malo vode, bi lahko ostal kar tu, da bi se popolnoma odpočil, ker pa vode ni, moram dalje, da jo dobim, četudi me stane življenje. Hodil sem zopet ure in ure, pa nisem prišel do nobenega studenca niti do druge vode, žeje pa nisem mogel več prenašati. Zmočil sem si roke s svojo vodo ter jo lizal in pil z rok, čeprav je bila topla in slana. Čez nekaj časa zagledam z griča hrib, ki se je dvigal nad kočevskim mestom. Bil sem ves srečen, ker sem vedel, kje pravzaprav sem. Seveda me je skrbelo, kako bom prišel do ondod, ko je še tako daleč. Bilo je najmanj tri do štiri ure hoda za zdravega človeka, jaz sem pa moral računati najmanj en dan, da bi sploh prišel do tja, ako ne bi prej podlegel mukam. Pehal sem se dalje po vročem soncu in kmalu sem prišel malo iz gozda. Videti je bilo, da so bili tu v bližini naseljeni ljudje. Vedel sem, da jih zdaj ni, ker so Kočevarji že vsi leta 1941 odšli v Nemčijo in sedaj je bilo tu vse prazno. Po senožetih in vrtovih se je paslo več srn, bile so kar domače, se niso nič bale, mirno so mulile travo. 
Prišel sem do neke naselbine, kjer je bilo vse požgano, in začel stikati, da bi dobil kak vodnjak in malo vode. Našel sem ga kmalu, žalibog pa je bil prazen in popolnoma suh. V nekem drugem je bilo vode za prgišče, pa je nisem mogel izvleči. Stikal sem med ruševinami za kakim loncem ali škatlo, da bi z njo zajel vodo. Našel nisem nič, popolnoma sem že obupal. Mislil sem skočiti kar v vodnjak in piti toliko časa, da ugasim žejo, dasi sem vedel, da ne bom več mogel zlesti iz njega. Težko sem se premagal, ampak sem se le zaradi dolžnosti, da obvestim javnost, kaj se je zgodilo z domobranci. Končno sem staknil le nekje razbit lonec, ki je imel gotovo sto lukenj. Zamašil sem jih s travo, da bi tako lonec vsaj malo držal vodo. V nekem grmu sem odtrgal srebot, na katerega sem navezal lonec in ga spustil v vodnjak. Videl sem, da je bila tekočina bolj podobna gnojnici kot pa vodi. V njej je bilo vse vrste crkovine, mačke, podgane in druga golazen. Začel sem vleči vodo, pa nisem mogel dobiti niti kaplje, edino kolikor je bila mokra trava, sem si ohladil ustnice. Potegnil sem lonec do stokrat iz vodnjaka, ker se je vsa voda izgubila skozi njegove luknje. Moral sem nadaljevati pot žejen kot prej, le še bolj utrujen zaradi napora pri dviganju vode. Imel sem pa tudi neverjetno veliko uši, ki sem jih spočetka pobijal, ko sem pa videl, da je ves trud odveč, sem kar pustil, da so se pasle po meni. Začelo me je poleg vseh teh nadlog še skrbeti, kaj bo z mojo bolno nogo, ker je začela črneti, znamenje, da je zastrupljena, opirati se nisem mogel več nanjo. Bila je še povsem kriva, niti stegniti je nisem več mogel. Počasi sem se vlekel dalje in si mislil: »Dokler bo šlo, bo šlo. Ko bom popolnoma obnemogel, bom obležal in ne bo moja krivda, če se ne bom rešil in ne bom mogel povedati, kaj so delali komunisti.« Zavedal sem se pa prav posebno, da imam pri sebi svetinjico, ki me je do sedaj vedno vodila in varovala, zato sem se tudi zdaj zanesel na njeno pomoč. Čuval sem jo kot oko, da je ne bi izgubil. Tako sem prišel do vasi, kake tričetrt ure oddaljene od Kočevja. Prišel sem okrog štirih popoldne nad vas, gledal vanjo in opazoval partizane, ki so jahali na konjih in se vozili z motorji. Vedel sem, da pred nočjo ne bom mogel stopiti v vas, če bom do takrat zdržal in če bo v meni do večera še kaj življenja. Legel sem v praprot, da sem bil dobro skrit. Če bi slučajno kdo hodil po gozdu, me ne bi mogel drugače najti kakor da stopi name. Braniti se ne bi mogel nič, niti z besedo ne, saj ni​sem mogel zaradi oteklega jezika in suhega grla veliko govoriti. To je bilo vse od žeje. Ko sem ležal, sem se spomnil, kako je bilo v preteklosti pri domobrancih in kaj se je zdaj zgodilo. Najbolj pa me je skrbelo in tudi bal sem se, da se mi ne bi zmešalo, da mi ne bi popustil razum in da bi sam ne zašel do partizanov, ker so mi že vse vrste misli prihajale v glavo. Čutil sem že, da kmalu ne bom več zmožen, da bi sam sebe vodil, zato sem molil in prosil Boga in Marijo, naj mi pomagata in me rešita.

Sonce se je počasi pomikalo proti zahodu, tako da se mi je zdelo, da sploh stoji in da noč ne bo prišla. Rad bi bil zaspal, da bi mi prej minil čas, pa nisem mogel. Ko bi se upal in če bi bilo kaj bolje, bi kričal od bolečin, tako silne so bile. V takem primeru moraš potrpeti, če je sila. Pa ne da bi se bal smrti, bal sem se samo muk, če bi me komunisti dobili v roke. Morda bi si kdo mislil, da sploh ni mogoče – saj bi si tudi jaz tako mislil – prestati osem dni brez hrane in vode, povrhu pa še živeti pet dni v takem strašnem položaju v jami, stepen in obtolčen, in še tako dolgo pot prehoditi. Tudi jaz sem se temu čudil, še bolj pa se danes čudim, kje sem dobival tisto moč, da sem toliko časa zdržal. Sam vem, da ne bi mogel kaj takega prenesti, ampak to je bila božja pomoč, ki mi je pomagala in mi dajala poguma in upanja na rešitev. To je bilo res, da sem bil že po naravi tak, da mi niso nikdar odpovedali živci, če sem se še tako prestrašil. Tudi zdaj bi me tisti prizor ne prizadel toliko, če bi ne bil tako stepen in izstradan. Če človek nima prave podlage, mu vse odpove.

10. PRVA REŠILNA BILKA

Ko se je začelo malo nočiti, sem se začel z veliko previdnostjo počasi pomikati proti vasi. Priplazil sem se čisto blizu do neke žive meje in opazoval, kako je neki star mož nosil vodo v hlev in napajal živino. Komaj sem se zdržal, da nisem planil in zavpil, naj mi da vode. Premagal sem se in še malo počakal, da se je še bolj stemnilo. Zelo previdno sem prišel do hleva, v katerem je bil mož. Na sredi hleva je stalo vedro vode. Nič nisem vprašal, ali smem piti ali ne, ampak sem kar padel v vedro in pil. Mož se je menda ustrašil, kar tudi ni bilo nič čudnega, saj sem hodil samo v srajci in spodnjih hlačah. Ta obleka pa je bila vsa krvava. Jaz sem bil še bolj strašen v obraz. Bil sem ves črn od smodnika in drugega prahu, ki je bil v jami. Bil sem tak, da bi bilo najbrž tudi mene samega strah, če bi se videl. Ne vem, kam je mož zbežal. Njega ni bilo več nazaj. Prišla pa je neka ženska, menda je bila njegova žena, in krdelo otrok. Prijela me je in me odtrgala od vedra, ter zakričala nad menoj kakor nad kakim razbojnikom, da moram nehati piti, ker bom drugače še počil. Nato je še rekla, da domobranci niso drugega zaslužili, kakor da so jih ubili. Menda je že vedela, da so nas ubijali, ker mi je tako rekla, čeprav ji do takrat nisem nič povedal. Potem sem ji pa tudi jaz povedal, da so nas žive v jamo metali in da so nas mučili. Govoril sem ji tako, da bi se ji kaj zasmilil, da bi mi dala kaj jesti ali vsaj pustila vodo piti. Ko pa sem videl, da bi me najrajši sama izdala ali ubila, sem se začel pomikati ven in začel prositi jajc in kruha. Res mi je prinesla eno jajce in dva krompirja. Lepo sem se ji zahvalil in planil, ker sem vedel, da je to past za mene. Videl sem namreč mlado dekle, ki me je prišla gledat v hlev in je kar na mah izginila. Sumil sem, da je šla klicat partizane, ki so bili v vasi. Kolikor sem imel moči, sem tekel, da sem prišel do gozda. Jajce sem kar med potjo pojedel, čeprav je bilo surovo, krompir sem pa še vedno tiščal v roki. Ko sem sedel v gozdu, sem hotel jesti krompir, toda čim bolj sem grizel in žvečil, tem več ga je bilo v ustih. Požreti ga sploh nisem mogel, ker sem imel preveč suha usta in grlo. Bilo mi je obupati, ker prej nisem mislil, da me bodo ljudje tako grdo sprejeli in me izdali partizanom. Bal sem se, da me bodo odslej, kamor bom prišel, izdali sovražniku ali pa sami potolkli. Sploh si nisem mogel misliti, da bi prišel domov, ker sem bil predaleč od doma, da bi še tri dni zdržal brez hrane, pa tudi ni bilo mogoče, še tri ure težko pri tako slabi moči. Spomnil sem se svojega prijatelja, ki mi je v jami dajal navodila, kako in kam naj se obrnem, če se mi posreči priti iz groba. Krušnice, mi je šumelo po glavi. Tam je moje rešenje in pomoč. Tam so tisti ljudje, ki me ne bodo preganjali in izdajali partizanom, temveč me bodo skrili, dali vode in jesti, kar sem si najbolj želel. Toda do Krušnic priti, ko so še tako zelo oddaljene, bo skoro nemogoče, ker se že sedaj komaj premikam. Kar zgrozil sem se pri misli na nadaljevanje poti, toda končno mi ni preostajalo drugega, da sem šel dalje. Pot mi je bila kot s trnjem posuta. Šel sem počasi po gozdu dalje in dalje in od daleč opazoval razsvetljene hiše. Približati se jim nisem upal, ker sem vedno mislil, da so v njih partizani, ki me bodo izdali. Zavlekel sem se na neko stransko pot, ki je vodila do Krušnic. Dobro je bilo, da sem vsaj malo poznal ves okoliš. Počasi sem šel dalje, ker sem moral vsakih deset metrov počivati. Začel sem se tresti in srce mi je začelo zastajati. To je bil znak, da bom kmalu podlegel, kajti že iz jame sem poznal ta znak bližajoče se smrti. Zato sem šel hitro, da bi čim prej prišel do vasi. Nič ni pomagalo. Bilo je že prepozno, da bi mogel hitreje hoditi. Bil sem že tako slab, da sem samo še po štirih lazil. Še enkrat sem se pripravil na smrt in se pogovoril z Bogom, ki se mi je zdel že čisto blizu mene. Zadnjo postajo sem bil naredil in sem mislil, da bom izdihnil. Skoraj sem si zopet želel rešitve tega neznosnega trpljenja, ki mi jo bo prinesla smrt. Okrog mene je bila trda tema. Na levi je bila senožet, porasla z grmovjem, na desni je bil pa gozd. Lahno je pihljala nočna sapica in me hladila, kar mi je zelo prijalo. Sicer je pa bila polna tišina, niti psov ni bilo slišati lajati, zato sem mislil, da ni v bližini nobene vasi in da sem tudi Krušnice zgrešil.

11. DOBRI LJUDJE

Ko sem sedel in čakal na belo ženo, kdaj bo zamahnila s koso, se dobrih petdeset metrov pred menoj zasveti luč. Takoj sem ugotovil, da mora biti tam hiša, ki je prej zaradi gostega drevja nisem mogel opaziti. Čudno se mi je zdelo, zakaj se je luč tako pozno vžgala, saj je moralo biti takrat najmanj dve ali tri ponoči. Toda ni bilo časa za premišljevanje, kajti pri meni so bile sedaj sekunde dragocene, vsaka sekunda mi more rešiti mogoče življenje. Privlečem se do hiše, se dvignem in potrkam na okno. Oglasi se neka ženska. V hiši ni bilo partizanov, in ženska me vpraša, kdo sem. Povedal sem ji, da sem domobranec, da sem ušel iz groba v Kočevskem rogu in da zdaj prosim, naj mi reši življenje ter naj mi da samo malo vode in malo kruha. Videl sem, da se je zelo ustrašila in mi je s tresočim glasom odgovorila: »Pojdi proč, ti si komunist in me samo skušaš.« Toda nisem odnehal, ampak sem lepo prosil, naj mi odpre; ko me bo videla, kakšen sem, mi bo gotovo verjela. Žena je bila usmiljenega srca. Ne vem, ali mi je odprla zato, ker sem jo nadlegoval ali mi je res verjela. Ko mi je odprla vrata, sem padel v sredo kuhinje kot bi bil že mrtev in sem jo prosil, naj mi da vode in naj me ne izda. Bila je takoj vsa objokana, kar se mi je dobro zdelo. Takoj mi je postregla z mlekom in surovim jajcem. Potem mi je rekla, da moram iti na podstrešje in ne smem biti v hiši. Odpovedale so mi vse moči, da sploh nisem mogel stati in da bi sam šel. Zato me sama prime za roko in pelje po stopnicah na podstrešje. To vem, da sem ji še povedal, da imam veliko uši, da bi se rad preoblekel. Prinesla mi je perilo in me sama preoblekla, saj sam nisem bil zmožen. Nato sem izgubil zavest in sem se prebudil ob sedmih zjutraj. Poleg mene je stala žena z mlekom in žganjem v roki in mi vsa žalostna rekla, da se je bala, da bom umrl. Prišel sem do tako dobre družine, ki me je sprejela tako lepo, kot bi bil prišel k materi. Žena je vedno stala pri meni, me negovala, obvezovala rane na nogah in rokah in me vedno spraševala, kaj še želim. Meni pa ni bilo do ničesar drugega, samo vode sem želel. Čim bolj sem pil, tem bolj sem bil žejen. Z nobeno stvarjo si nisem mogel ugasiti žeje. Pil sem mleko, vodo, kavo in surova jajca, pa vse skupaj ni nič pomagalo. Žgalo me je po ustih vse do želodca. Imel sem usta in ustnice tako sežgane, da je bilo vse ena sama krasta in me je tako bolelo, da nisem mogel niti jesti. Prvi večer sem mislil, da bom tam samo prenočil in se malo odpočil, da bom drugi dan laže nadaljeval pot proti domu. Namen sem imel res dober, pa nisem imel moči, da bi mogel iti dalje, saj sem bil tako slab in izčrpan od prejšnjega dne, da niti na stranišče nisem mogel.

Žena je videla, da sem zelo slab. Zelo jo je skrbelo, kako bi mi mogla lajšati bolečine. Zato je pripeljala še dve sosedi. Vse tri skupaj so pripravile nekakšno domače zdravilo in mi ga devale na nogo, da so se rane čistile in celile. Bile so dobre specialistke v tej stvari, ker se je drugi dan pokazalo, da se bo na nogi predrlo. Imel sem upanje, da bom potem boljši, in tudi ženske so me tako tolažile. Čez nekaj dni sem prišel malo k moči, pa žena – lahko bi ji rekel mati – me je tako lepo oskrbela. Napravili so mi sijajno skrivališče pod zemljo, tako da sem se kar varnega počutil v njem. Založila me je tudi s hrano in vodo, da sem kar naprej jedel, Prvi dan nisem smel veliko jesti, ker mi žena ni dala, ampak mi je nosila večkrat in po malem, kar je bilo tudi prav. Če bi jedel in pil prvi dan, kolikor bi hotel, bi gotovo od tega umrl ali pa vsaj zbolel in bi moral še dalj časa tam ležati in se zdraviti.

Dobro sem se zavedal, prav tako tudi žena in gospodar, da bi partizani, če bi me dobili tam skritega, ubili ženo, gospodarja in prav tako tudi mene. Izdana je bila odredba, da bo vsakdo, ki ščiti kakšnega skrivača ali koga drugega, ki je proti režimu, prav tako kaznovan, kakor skrivač. Kazen pa je bila smrtna. Žena je bila zelo pogumna in se ni dosti ustrašila komunističnih groženj, čeprav so prišli vsak dan s patrolo in niso bili nikoli oddaljeni od mene več kot en meter, včasih še manj, tako da sem točno slišal, kaj se pogovarjajo. Kar lasje so mi šli pokonci, ko sem slišal, da so se partizani pogovarjali, koliko skrivačev najdejo vsak dan. Če oni samo malo zvedo, kje se kdo nahaja, ga toliko časa iščejo, da ga dobijo. Tudi gospodar se je ves tresel, česar mu nisem nič zameril. Vsako uro je pritekel do mene in me spraševal, kdaj bom šel dalje. »Daj, da se kmalu malo pozdraviš in greš v gozd, ti bomo že nosili hrano, da ne boš lačen.« Žena ga je pa mirila in mu pripovedovala, da sploh nisem še zmožen, da bi vstal in šel v gozd, da moram še nekaj dni ležati. Če bom potem kaj boljši, bom šel dalje. O, kako bi rad šel v gozd, da bi bil bolj varen pred sovražnimi komunisti, pa nisem mogel. Čim sem se dvignil, se mi je vrtelo v glavi. Tisto bi že kako premagal, ampak moje noge, ko se nisem mogel nanje opirati. Posebno leva mi ni dosti služila. Končno sem le videl, da je v tistem kraju postajalo precej vroče. Prosil sem jih, naj mi preskrbijo kakšne velike copate, da bi jih lahko obul. Poskusil bi iti počasi v gozd, potem pa proti domu. To je bilo četrti dan, kar sem bil pri tisti hiši in sem se precej boljšega počutil. Izgubil sem tudi strah, da so noge zastrupljene, ker se je predrlo in je tekel gnoj ven, pa tudi bolečin nisem čutil tako močno kot prvi dan.

Dobival sem redno novice v moj brlog, včasih dobre, včasih slabe. Ne vem, kje so videli ljudje takrat rešitev. Nekoč mi pride pravit moja zdravnica, da me bo najbrž z vlakom domov peljala, ker bodo komunisti kmalu propadli, da se zopet umikajo proti hribom, da vozijo barake v Kočevski rog, kjer se bodo utrdili. Meni pa se je vse to zdelo smešno, ker sem poznal Angleže, kako so nas sprejeli na Koroškem kot največje sovražnike, nam kradli ure in denar, nazadnje pa še na izdajalski način izročili Titovcem v plombiranih vagonih. Seveda, ljudje so bili pa še vedno tako zaslepljeni, da so pričakovali pomoči od Angležev, kakor smo se tudi domobranci zanašali nanje.

Ležal sem v temnici in premišljeval, kako bom prišel do doma, ki je še tako daleč in je toliko partizanov v vsaki vasi, da vse mrgoli. Takrat so stale še vse divizije v Sloveniji, kolikor ji je prišlo iz Hrvaške v začetku maja. Kar zaslišim, da se je ustavil voz pred hišo, da so prišli neki ljudje v kuhinjo in se nekaj bolj po tihem pogovarjajo. Nič nisem mogel ugotoviti, kdo je bil. Potem pa mi pridejo pravit, da so pripeljali nekoga na vozu, ki so ga zakopali v seno in ga tako peljali mimo partizanov. Ušel je iz Kočevskega roga izpred jame in tudi pripovedoval, kako so jih pobijali. Sprejeli so ga in mu dali jesti, potem pa bo šel domov. Doma je bil nekje pri Rakeku. Ta je ušel od drugega transporta in so jih metali v drugo jamo kakor nas, ne v ono iz prvega transporta, nazadnje so jih pa prav tako minirali kakor nas, da so tiste skale zrušili v jamo. Tako je pripovedoval, ker je opazoval z nekega hriba in je videl, kako se je dvigal dim proti nebu in slišal močan pok.

Zdaj sem šele popolnoma spoznal, da mi je oni ranjenec v jami prav svetoval, da so v Krušnicah dobri protikomunistični ljudje, ker se je tudi ta, ki mu je bilo vse znano, tukaj sem zatekel in ravno k tej hiši kakor jaz. Zato se tudi nisem več bal, da bi me izdali. Četrti dan zvečer sem že malo vstal, se zavlekel v kuhinjo in se šele malo bolje umil. Bil sem tako umazan, da je bila taka voda, kakor bi se iz dimnika nakapala. Hoditi nisem mogel veliko, pa sem vseeno mislil, da bom po nekaj dneh šel dalje. Tisti večer sem šel spat bolj dobre volje in sem nekaj ur dobro spal. Drugi dan, to je bil peti, ko sem bil pri hiši, pa me pride žena preplašena klicat, naj hitro vstanem in odidem v gozd, ker partizani iščejo skrivače. Hitro sem vstal, žena pa mi je prinesla dve veliki žakljevinasti cunji, da sem si zavil noge. Dala mi je še velik klobuk in obleko, saj prej tako nisem imel nič drugega kot srajco in spodnje hlače. Pred hišo sem vzel še grablje na ramo in šepal z ženo proti gozdu, kot bi šel na travnik sušit seno. V gozdu je ona vedela za skrivno jamo, kjer se je včasih skrival njen mož in me peljala tja. Tam sva se dogovorila, da jo bom čakal do poldne, da mi prinese jest in malo za na pot, približno za tri dni hrane. Ona mi je branila, da sploh ne bom mogel iti dalje, ker bom opešal kje v sredi pota. Potem mi je pa začela pripovedovati, da gredo vsako jutro ob železniški progi ljudje in iščejo slike in pisma, ki jih mečejo domobranci iz vlaka in da piše v njih: »Peljemo se proti Kočevju. Kaj nas tam čaka, ne vemo. Ali bomo zaprti ali nas bodo pobili. Zato molite za nas, če ostanemo živi.« Narod je bil ves obupan, kajti, če bi vse pobili, potem ne bi ostalo nič fantov, ker je bilo vse pri domobrancih.

Preteklo je približno 14 dni, odkar sem padel v jamo, medtem časom pa so še vedno klali in morili domobrance. To pa zato vem, ker se je tisti dan slišalo močno bobnenje. Jaz sem mislil, da se kje za hribi pripravlja dež, kar bi mi bilo zelo po volji, ker bi imel med potjo vsaj dovolj vode. Najbolj me je namreč skrbela žeja, ki si je še vedno nisem popolnoma pogasil. Žena je sedela poleg mene in me gledala, kako sem s slastjo jedel mlečno kašo, ki mi jo je prinesla, da se bom pošteno najedel, preden grem dalje. Tudi ona je slišala grmenje, pa me vpraša, ali vem, kaj to pomeni. Dejal sem ji, da mislim, da bo dež. Ona pa mi pravi, da je tako grmenje slišati že vse dni, odkar vozijo domobrance v Kočevje in dalje v Rog. Še precej časa sva sedela tam in čakala na njeno sestro, ki je obljubila, da bo iz cunj sešila copate, ker bom v njih veliko lažje hodil kot pa z ovitimi nogami. Kmalu je prišla do jame in začela dajati že prej dogovorjene znake. Res mi je prinesla copate, ki so bile dovolj velike, da sem jih mogel obuti, čeprav sem imel noge vse zatekle. Še bolj pa mi je prišlo, kar mi je prinesla v culi: kruh, krhlje, lešnike, mleko in žganje. Rekel sem, da imam tega dovolj za štirinajst dni, kajti če sem osem dni živel brez vode in hrane in skoro brez zraka, mi bo tudi to zadostovalo za štirinajst dni.

12. NAPREJ, NAPREJ BREZ MIRU

Obe sta hoteli, da ne bi šel dalje, ampak da bi še kar tam ostal in da bi mi one nosile hrano. Vendar ju nisem hotel poslušati, ampak sem se ravnal po tem, kar mi je narekoval nek notranji glas. Dejal sem jima, da nimata prav, ker me zadržujeta in mi branita dalje. Če ostanem tu še nekaj dni, bom gotovo nesrečen, če že ne na tem kraju, pa utegnem med potjo imeti nesrečo, da padem še enkrat komunistom v roke. Bal sem se komunistov tako, da sem že pri sami besedi komunist ves vstrepetal. Zdelo se mi je takrat, da moram od Krušnic do doma priti najmanj v treh dneh, četudi je v okolici še toliko partizanov in terencev, ki so takrat bili vsi oboroženi prav zaradi skrivačev, ki so jih lovili in izročali milici. Ko sta videli, da mi ne moreta zabraniti, da bi ne šel dalje, sta mi začeli dajati navodila, kako naj bom ves čas med potjo previden, da sploh ne smem iti v nobeno hišo po kake informacije ali prosit hrane, ker so po večini vsi zdaj postali rdeči, posebno napram tujcem, zame pa da bo še posebno nevarno, ker da sem ves šepast in kruljav, pa tudi takšno smešno obleko imam, da bodo vsi takoj vedeli, da nisem domačin. Tega meni ni bilo treba praviti, ker sem bil že tako dovolj previden, da sem vsako stvar vnaprej pregledal ali je varno iti dalje ali je bolje počakati.

Svetinjo Matere božje sem imel pa še vedno pri sebi in sem se počutil, kakor da mi ne more nihče nič žalega storiti, ker je Marija pri meni in me brani in vodi, pa naj si bo po še tako nevarnih krajih. Imel sem tako zaupanje vanjo, da sploh ne bi odrinil na pot, če bi mi jo kdo vzel, pa četudi bi imel še tako dobro orožje. 

Ko sem prišel v Krušnice, sem prinesel s seboj tudi 3.000 lir, ki jih je imel v srajci za robom zašite neki domobranec v jami. Temu jih je vzel Vinko Mravlje iz Brezovice in jih je sam shranil. Četrti dan pa, ko je tudi on umrl, pravzaprav se zadušil v dimu, sem mu jih pa jaz vzel in sem si mislil, da bo dobro, če jih dam le za en krompir ali za kos kruha. Bolje vsekakor, kot pa da zgnijejo tu notri. Ponudil sem jih ženi za vso oskrbo, ki mi jo je izkazovala, pa jih ni hotela vzeti. Zato sem ji naročil, naj da ves denar za maše za padle domobrance, ki leže mrtvi v Kočevskem rogu, kar mi je tudi obljubila. Nato sem se ji zahvalil za vso oskrbo, ki mi jo je izkazala v največji stiski in mi tako rešila življenje, ko me je vzela pod streho in mi dala vode in kruha. Bila je silno žalostna, ker sem odhajal tako slab in bolan. Rekla je, da ji je ravno tako hudo, ko me vidi, kot če bi videla pred sabo svojega sina v takem položaju, v kakršnem sem bil jaz, in da bi rajši sama šla na to križevo pot, če bi se dalo zamenjati, samo da bi bil jaz prost, ko sem že tako zadosti hudega pretrpel. Malo časa je šla z mano, da mi je kazalo stezo, ki pelje čez hrib. Ona je šla naprej in nesla culo, jaz pa sem počasi šepal za njo. Včasih me je noga tako zabolela, da bi najrajši zavpil, pa sem se moral premagati, da bi me ženska ne slišala, ker bi mi potem gotovo spet branila iti dalje in me silila, naj še počakam, da se pozdravim.

Kmalu se je vrnila, jaz pa sem počasi šel proti domu. Najbolj me je morila misel, da domačih ne bom več dobil doma. Morda so tudi oni že pobiti in zmetani v kakšno jamo, če ne mogoče ravno v Kočevskem rogu. Če pa jih dobim še žive, jim pa tudi ne smem povedati, kaj se je z nami zgodilo in od koder sem jaz pobegnil. Tega ne smem povedati zlasti mami, ki je že tako bila živčno ubita, samo zaradi skrbi za otroke, ki smo bili vsi pri vojakih in se borili proti komunizmu, in je vedno pričakovala, kdaj bo dobila žalostno sporočilo, da je eden ali drugi ubit. In če jaz sedaj povem vse gorje, ki sem ga prestal, se ji bo gotovo zmešalo, kar bi tudi ne bilo nič čudnega. Nazadnje sem pa sklenil, da se bom zlagal, da sem jaz med potjo, ko smo šli v Kočevje, pobegnil partizanom in da za druge nič ne vem, kje so zdaj.

Ko se je znočilo, sem hodil korajžno, ker se nisem bal, da bi ponoči kdo rdečih hodil po gozdu. Tisto popotnico sem vedno po malem grizel in prilival žganje. Saj mleko sem takoj popil, ko se je žena poslovila, ker sem bil še vedno žejen in se nisem mogel strpeti. Počival sem tudi večkrat, celo zaspal sem malo na smrekovih vejah, ki sem jih nalomil in si napravil posteljo pod drevesom.

Drugi dan sem prišel v bližino neke vasi, ki je nisem poznal in tako nisem vedel, kje se nahajam in sem se popolnoma zmešal v orientaciji. Sploh nisem vedel, ali grem proti domu, ali nazaj proti Kočevju. Zato sem se splazil čisto do ceste, po kateri so se prevažali partizani na avtomobilih, tako da sem se večkrat moral skriti v grmovje in čakati. Začelo se je pa oblačiti in grmeti in vse je kazalo, da bo dež. Ljudje so delali po polju v dolini in premišljal sem, kako bi prišel do koga in bi ga vprašal, kje sem in katera vas je to. Ko je začelo deževati, so šli skoraj vsi ljudje domov, samo dve ženski sta še ostali na njivi in nabirali zelenjavo za svinje. Jaz sem se bolj z bojaznijo kot s korajžo pognal na sre​do doline do žensk in vprašal, katera vas je to. Povedali sta mi, da so Mlinci. Takoj sem vedel, kje sem, čeprav nisem bil prej še nikoli v življenju tam. Prestrašile sta se me, da bi si kmalu ne upali nič govoriti z mano. Čeprav jima nisem nič povedal, kdo sem, sta vseeno vedeli, da so mi komunisti nevarni. Samo to sta ponavljali bolj potihoma, naj lezem v gozd, da me ne dobijo partizani v roke. Nisem se dal kar tako odgnati. Ker me je začelo zebsti, sem ju prosil, naj mi dasta kak star suknjič, da ne bom v sami srajci hodil po dežju. Ker bi se me bile rade hitro znebile, sta mi obljubili in šli domov iskat. Dogovorili smo se, da naj prineseta do smreke, ki raste ob robu gozda. Poznal ju nisem nič in nisem vedel, kakšnega duha (prepričanja) sta, zato sem šel daleč od smreke in pazil, ali prideta sami ali kak partizan z njima.

Dež je precej padal. Ko sem opazil, da nese žena pod dežnikom neko cunjo, sem bil vesel, da me ne bo vsaj tako zeblo, moker sem bil pa že tako ves do kože. Prinesla mi je res neki suknjič in začela gledati okrog sebe, ali je kdo ne vidi. Zato sem se ji tudi jaz začel bližati, ko sem videl, da je sama. Stara je bila okrog 70 let in se je tudi ne bi bal, čeprav bi bil še tako zanič. Vzel sem tisto kamižolo, ki je bila brez rokavov. Mislim, da so jo rabili za koruzo, kadar je bila zrela, kot strašilo vranam. Sedaj pa je meni jako prav prišla in sem je bil zelo vesel. Vprašal sem jo, ali je kaj partizanov v vasi. Povedala mi je, da jih je polna vas, da so ujeli nekega domobranca in ga toliko časa tepli, da je povedal še za tri skrivače. Pripeljali so se z avtom, obkolili vas in vse obračajo v njej, da bi jih kje dobili. Rekla je, da jih ne bodo, da so že ušli v gozd. Nisem se veliko zadrževal tam, povedal sem, da so vsi domobranci pobiti in da naj molijo za​nje, ker so vsi mučeniško umrli. Takrat niso v tistem kraju še nič vedeli, da so Angleži vse domobrance Titu izročili. Mislili so, da so še vedno na Koroškem in da bodo prišli nazaj kot zmagovalci in pregnali komuniste iz Slovenije. Zame ni nič dvomila, da sem bil v rokah rabljev, ker me je videla, kakšen sem bil. Povedal sem tudi za nekatere fante, ki so bili domobranci in sem jih dobro poznal od vojakov, da so vsi pobiti in da naj to pove domačim. Lačen sem bil že precej, saj mi je že vsega zmanjkalo, zato sem vzel pod noge pot proti Kožleku.

Mislil sem, da bi tam staknil kaj za v usta. Zeblo me je, da sem se ves tresel in dež je lil kakor iz škafa. Ko sem se bližal Kožleku, je kazalo, da bo kmalu noč, da bo treba kje prenočiti v kakšni lopi, ker pod dežjem lahko zaspim za vedno. Tam sem opazil nekega pastirja, ki je kar v dežju pasel krave. Grem do njega, da dobim pojasnilo, kje se nahajajo partizani. Ko pridem do njega, ga vprašam, ali je kaj »tovarišev« v vasi. Rekel mi je, da jih zdaj ni, vendar da pridejo vsak dan dvakrat do trikrat v patruljo. Potem mi pa je še rekel: »Stric, kar k nam pojdite, pa boste lahko prenočili in malo posušili se boste.« Meni se je zdelo smešno, da me je klical za strica, saj vendar nisem bil še tako star. Imel sem komaj 24 let, pa da bi bil že tako star izgledal. Tako starega me je naredila obleka in prepadel obraz, posebno pa še suknjič brez rokavov in klobuk, ki mi je zdaj, ko je bil moker, skoraj zlezel čez ves obraz, tako je bil velik. Najprej sem hodil okrog vasi in opazoval, katera hiša je najbliže gozda. V tisto sem se namenil iti. Če bi bilo kaj nevarno, bi bil lahko hitro ušel. Šel sem čez neko lopo, v kateri je bila ena krava in ena koza. »Oho,« sem si mislil, »tukaj bom pa dobil mleko, če Bog da.« Počasi sem otipal vrata v hišo, iz katere je bilo slišati velik šunder. Vstopil sem. Okrog mize je sedelo precej otrok, za pečjo pa stara, že vsa siva ženica, ki je poslušala otroke, ki so brali knjigo. Vsi so ostrmeli, ko sem vstopil in buljili vame, kot bi še nikoli ne videli tujega človeka. Pozdravil sem jih: »Dober večer!« in še odgovora nisem dobil.

Zato sem začel prositi, naj mi dajo malo jesti, ker sem zelo lačen. Nekaj časa so se izgovarjali, da nimajo nič, da večerja še ni kuhana, kruha pa da nimajo. Končno so pa le videli, da sem res lačen, pa pravi ženica starejši hčeri, naj mi da mleka. Bila je že starejša in silno boječa. Jaz sem jih ogovarjal, da nisem hudoben, čeprav izgledam, ampak da sem pregnanec, ki se moram po gozdu skrivati pred rdečimi. Prinesla mi je celo latvico mleka. Pograbil sem jo z obema rokama in pil toliko časa, da sem jo izpraznil do zadnje kapljice. Po dolgem času sem se moral zasmejati tisti starki, ki se je tako zadrla na hčer. »Ali ti nisem rekla, da mu daj samo eno skodelico, da bo vse požrl.« Jaz sem se opravičeval, naj mi ne zamerijo, da sem vse popil, ker sem bil zelo potreben mleka, da nisem mogel prenehati, dokler je bilo kaj v latvici. Ženska je pa kar naprej nekaj nerazumljivega brundala, jaz sem se pa lepo zahvalil za mleko – ne vem, ali je slišala ali ne – in voščil lahko noč. Mnogo bolje sem se počutil po mleku. Vse laže sem hodil in tudi zeblo me ni več tako. Bal sem se, da sem ga malo polomil, ker sem popil vse mleko, ker sedaj mogoče ne bodo imeli kaj večerjati, če so že poprej pomolzli kravo in kozo. Skoraj se je že stemnilo, ko sem šel dalje in videl, da je v bližini majhen kozolček in da bi se dalo tam dobro prenočiti, če je gori kaj slame. Samo to me je skrbelo, ali bom mogel priti gor tako, da me ne bo nihče videl. Srečal sem starega moža in vprašal, koliko je še do Vrha, pa pravi, da v eni uri lahko pridem tja, čeprav bolj počasi hodim. Tam pa bi se moral javiti pri županu, če bi hotel prenočiti, ker so zdaj take postave, odkar so osvobojeni. Jaz pa sem si mislil: »Mene ne bo videl ne Vrh, ne župan, ampak tista lopa, ki tamle stoji, samo da ti, možiček, malo odideš.« Ko je odšel mož, sem šel v lopo, kjer je bilo malo zdrobljene slame. Zakopal sem se vanjo in zaspal.

Ko sem se zbudil in se skopal iz slame, je bilo sonce že visoko in začelo me je skrbeti, kako bom prišel do gozda. Okrog je bilo vse polno ljudi, ki so kosili in razkopavali seno. To sem vedel, da čakati ne smem, ker lahko pridejo partizani, potem bo pa še bolj nevarno. Zato sem skočil dol in jo počasi mahal mimo ljudi s palico v roki. Vse me je gledalo, a nihče me ni ogovoril. Meni se je še bolje zdelo, da so me pustili v miru. Prišel sem do Krke. Bila je precej globoka in široka ter sem moral dolgo čakati, da se je znočilo. Potem sem se najprej napil. Čeprav je bila voda bolj topla kakor mrzla, mi je vendar dobro dela. Nato sem šel kar oblečen v vodo in jo preplaval. Po glavni cesti nisem mogel hoditi, ker je bila zelo prometna, po njej je drvelo več avtomobilov. Hodil sem po stranskih poteh, se ustavil v vsaki vasi in prosil hrane. Posrečilo se mi je, da sem dobil tu pa tam kako skorjo kruha, splošno so mi pa ljudje dejali, da ničesar nimajo. Vsepovsod sem pripovedoval, kaj so partizani naredili z domobranci, toda ljudje mi niso verjeli, ampak so mi hiteli zatrjevati, da so pravili partizani, ki so prišli v vasi, da bi bilo vse dobro, ako le ne bi bilo domobrancev v Avstriji, ker imajo tako še vedno strah pred njimi. Neki očanec me je celo nahrulil, naj se poberem, ker lažem. Odgovoril sem mu, naj se ne tolaži s tem, kajti nikdar več ne bo videl sina, ki ga je imel pri domobrancih. Tako sem hodil dalje in dalje, dokler nisem zagledal z nekega hriba domačo vas.

Zopet nisem vedel, kam naj se obrnem. Kako naj pridem do domače hiše, ker so v vasi gotovo partizani, saj so bili v vseh vaseh po Dolenjskem. Premišljeval sem in premišljeval, kajti vedel sem, da bi bil poleg domače hiše samo še v neki drugi hiši varen. S tem nočem reči, da so bili vsi prebivalci partizani oziroma komunisti, ampak pri nas so ljudje taki, da ne znajo molčati, ampak radi vse zblebetajo, zato sem čakal noči. Vendar sem ostal v bližini njiv, da bi mogoče iz razgovorov ljudi kaj natančnega zvedel. Naši ljudje so namreč taki, da zelo glasno govore in se jih daleč sliši. Tako sem kmalu zvedel, da je baš v zadnjem času prišel v vas oborožen oddelek partizanov, ki so pobirali ljudi, kateri so se jim zdeli sumljivi. Poleg teh so venomer izpraševali po skrivačih, ki jih je bilo veliko v bližnjih gozdovih. Zvedel sem tudi, da je v naši vasi glavno poveljstvo partizanov in da do svoje rodne hiše ne bom mogel priti. Sklenil sem torej, da grem k sorodnikom, ki žive eno uro od moje rodne vasi. Najbolj me je skrbelo, kako bom prekoračil cesto, po kateri je mrgolelo partizanov, po cesti so patruljirali ali pa stali v določeni razdalji. Prišel sem nekaj metrov do ceste, pa sem se moral vrniti, kajti zagledal sem stražarja. Upal sem, da bom lahko ponoči prečkal cesto, toda bilo je vse zaman, kajti bilo je preveč svetlo. Končno mi ni preostajalo drugega, da sem šel preko ceste v neki vasi, kjer so bili ljudje še pokonci. Tako sem upal, da ne bom vzbujal suma. Res sem šel samo nekaj metrov mimo nekega partizanskega stražarja, ki mi pa ni nič rekel. Ko sem se nekoliko oddaljil od njega, sem jo hitro zavil iz vasi na njive.

13. PRI SORODNIKIH

Tako sem okrog polnoči srečno prišel do svojih sorodnikov. Sedaj sem samo ugibal, kako bi prišel v hišo, kajti tudi v tamkajšnjem okolju je bilo polno partizanov. Bila je svetla noč in začel sem se plaziti proti hiši, kmalu sem bil tako blizu, da sem mogel slišati, kako se v njej razgovarjajo. Ugotovil sem, da so v hiši same ženske. Priplazil sem se prav previdno do vrat. Pritisnil sem brez vsakega šuma dvakrat na kljuko. V hiši so bili še vsi pokonci. Ravno so odmolili rožni venec in so takoj slišali, da želi nekdo vstopiti. K vratom je prišla sestrična in jih brez vprašanja odprla. Pozneje sem namreč zvedel, da so imeli v hiši že nekega skrivača in so mislili, da je ta prišel. Pogledala je in me vprašala, po kaj sem prišel, ker je polno partizanov v vasi in je stražar na koncu hiše. Spoznala me pa tudi ni, ko sem spregovoril že nekaj besedi. Povedal sem ji nato ime, nakar me je hitro porinila v neko kamro in mi prinesla kruha in mleka. Ko je teta zvedela, da sem prišel, je prihitela k meni. Bila je precej naglušna in je hotela vse zvedeti, kaj je z domobranci. Bil sem pa tako utrujen, da sploh nisem mogel govoriti, ampak sem ji dejal, da je zelo hudo in naj proti Boga, da nas bo rešil komunizma. Obljubil sem ji, da ji bom o vsem pozneje govoril.

Bil sem samo nekaj minut v hiši, nato sem pa odšel v spremstvu sestrične in s hlebom kruha v mesečno noč. Hodila sva in hodila, venomer sem jo izpraševal, ali bova kmalu na cilju, da se bom lahko odpočil. Tolažila me je, naj še nekoliko potrpim. Tako sva prišla v gozd. Tu je bilo temno, kajti meseca ni bilo več. Komaj sva se med vejevjem in mladim smrečjem pomikala dalje. Tako sva končno le prišla do neke kolibe. Sestrična je tiho poklicala »striček«, oglasil se je mož in jo vprašal, kaj se je zgodilo, da prihaja tako pozno. Mislil je, da so domače hoteli seliti in da je sestrična ušla. Luči nismo imeli razen vžigalic in striček je hitro eno prižgal. Zagledal je mene in takoj vedel, za kaj gre. Spravil me je na borno ležišče in upal sem, da bom dobro spal. Toda motil sem se, zaradi telesnega napora in duševnih muk sem kmalu sanjal težke sanje. V snu sem čutil, kako me komunisti pretepajo, kako v jami premetavam mrliče, da bi dobil kako cunjo, s katero bi pokril sebe in ranjence, kako so ranjenci stegovali proti meni roke in me prosili, naj jih rešim. Vse to se je vrtelo okoli mene, ena slika je sledila drugi, vsaka groznejša, in tako sem se zbudil utrujen in neprespan v ranem jutru.

Ljudje po Dolenjskem niso o domobrancih še ničesar vedeli. Pravili so, da so nastale neke govorice, češ, da so vrnjeni v Jugoslavijo, toda tega ni nihče verjel. Baje so izvedeli, da so bili v Avstriji zelo lepo sprejeti od Angležev in da so nekatere celo oborožili. Popolnoma so bili prepričani, da se vrnemo skupaj z Angleži in da osvobodimo Slovenijo izpod Titovega jarma. V naši okolici so komunisti veliko ljudi zaprli. Med temi sta bila tudi moj oče in sestra. Oče je bil že nad sedemdeset let star. Komunisti niso nikomur prizanesli, niti otrokom niti starcem, saj imajo po svoji ideologiji strog ukaz, da morajo uničiti vse, kar jih moti pri izvedbi njihovih načrtov. Moji sorodniki sploh niso mogli verjeti, kar sem jih povedal o usodi domobrancev. Rekli so mi, da sem zmešan in da me bodo morali peljati v umobolnico, če ne bom pametno govoril. Rekli so: »Mogoče so samo nekaj glavnih voditeljev in častnikov pobili, druge so pa gotovo poslali domov, če je sploh res, da so jih Angleži vrnili!« Tako je bilo tedaj mišljenje v naši deželi. Še so premalo poznali komuniste in njih satanska početja. Zato tudi sam nisem hotel več dalje govoriti, ampak sem sklenil, da se hočem najprvo pozdraviti, da bom zmožen nadaljevati pot in se uspešno braniti. Roke sem imel vse odrte in razrezane od žice, začele so se mi tudi gnojiti. Bil sem ves krastav. Umival sem si jih z alkoholom in mazal z domačimi zdravili. Nekaj zdravil so mi kupili tudi v bližnji lekarni. Sicer sem pa samo ležal, v gozd so mi nosili vse, kar sem potreboval. Ko so doma zvedeli zame, bi radi zvedeli, od kod sem ušel. Dva meseca jim nisem ničesar sporočil. Bal sem se, ker je bila mati vsa iz sebe. Na vsak način je hotela vedeti, kaj je z brati. Po enem mesecu je bil oče iz zapora izpuščen. Prvo priliko je izrabil, da je prišel k meni po skrivnih poteh. Kdor je hotel namreč iz vasi, je moral imeti dovoljenje od terenca. Oče je bil precej duševno strt, vendar sem mu moral vse povedati. Prvič v življenju sem videl na tem neustrašenem in vrlem možu solze. Tiho je dejal: »Naj se zgodi volja božja! Bog je hotel tako!«
14. V ZAVETJU GOZDA IN NA SKEDNJU V DOMAČI VASI

V gozdu sem se počutil kar dobro. Nekaj časa sem se skrival skupaj s stricem. Kmalu je pa odšel domov, ker je bil že starejši, vendar se je partizanov vedno izogibal. Po dveh mesecih sem začel tudi jaz vstajati in hoditi ponoči po gozdu. Tako sem s hribčka slišal petje in vriskanje, ki je prihajalo s partizanskih mitingov. Čez dan sem ležal v kolibi in se kratkočasil s knjigami in ptički. Nekaj taščic sem tako privadil, da so priletele vsako jutro v mojo kolibo, sedale na mojo posteljo in niso prej odletele, da sem jim dal drobtinice kruha, ki so jih pobirale z moje roke. V koči je bilo kaj prijetno in z ljudmi nisem imel nič posla. Domači so mi nosili hrano in druge potrebščine ter mi pripovedovali žalostne novice, koliko ljudi so ponoči partizani odpeljali in nihče ne ve kam. Če so primere odgona naslednji dan prijavili partizanski policiji, je ta kratko malo izjavila, da jih to nič ne briga, kaj se dogaja ponoči z nasprotniki sedanjega vladnega vodstva. Tako so mnogi objokovali svoje žrtve, saj so vedeli, da so jih pobili partizani. Kmalu so našli namreč v neki jami okrog deset trupel, strašno izmaličenih. Spoznali so svojce, ki so bili pred nekaj dnevi ponoči izgnani z doma. Trupla so bila vsa pomešana: moški, ženske, celo otroci, največ pa mladih deklet. Vse je bilo v strahu, vsak je samo čakal, kdaj pride vrsta nanj, da ga odpeljejo.

Mnogi komunisti so trdili, da domobrancev niso vrnili, samo nekateri so omenjali, da so jih pač nekaj dobili, toda še daleč ne vseh in da so vse take poslali na prisilno delo v Srbijo. Naši partizani v vasi so tudi o meni trdili, da so me res dobili s Koroške, toda poslali so me z drugimi enakimi v Srbijo. V resnici sem bil pa skrit v gozdu. Lahko je razumeti, da je že samo ta primer odprl ljudem, ki so ga poznali, oči, in da komunističnim besedam ni nihče nič verjel. Nekaj pozneje je bila, kakor je zna​no, izdana neka pomilostitev ali amnestija. Nekateri bivši mladoletni domobranci so se res vrnili domov, toda v kakšnem stanju. Vsi izčrpani, izstradani, bolni, izmučeni, otopeli na duši in telesu. Mnogi izmed njih so takoj legli v posteljo, mnogi so kmalu po prihodu umrli. Pravili so, da jih je mnogo pomrlo že med potjo, mnoge so partizani med potjo proti domu pobili, našli so mrtve v cestnih jarkih. Ljudje so bili obupani, vedno so pričakovali, da pride rešitev in osvoboditev. Postavljali so datume in čakali, kdaj bodo rešeni strašnega zla.

Začela je prihajati zima in bal sem se, kako bo z menoj, ako bom moral vso zimo ostati v gozdu. Težko bo zaradi prinašanja hrane, sled se bo poznala v snegu, partizani me utegnejo izslediti in vsi domači bi lahko zaradi tega prišli v veliko nesrečo. Pa tudi naveličal sem se že tega skrivanja in premišljeval sem, kam naj se obrnem, da bom pred komunisti varen. Sklenil sem iti čez mejo, sedaj ne na Koroško, ampak v Italijo. Angležem nisem prav nič zaupal, odkar sem uvidel, kaki trgovci so, da trgujejo celo z živim človeškim blagom. Toda težko sem se odločil za odhod. Tako me je presenetila zima doma. Imeli smo dokaj milo zimo, vendar je nekaj mesecev vse pokalo od mraza. Moral sem se preseliti iz gozda na neki skedenj v vasi. V bližini so bili partizani. Bil sem v večni nevarnosti, komaj sem čakal pomladi. Imel sem še puško in bombe in, če bi me izsledili, bi gotovo ušel. Toda kaj bi bilo z ljudmi, pri katerih sem bil skrit?! Odkrito rečem, da bi za svojo osebo skoro srčno rad začel borbo s temi partizanskimi divjaki, ki so toliko ljudi uničili in prizadeli toliko gorja. Tudi moji ljudje so se vedno manj bali, celo svetovali so mi, naj le uporabim orožje, kadar bi bil v nevarnosti, čeprav bi vso vas nato požgali in ljudi pomorili. Zdelo se je, kakor bi vsi ljudje nekako otopeli od prestanega trpljenja in vedne negotovosti. Saj že to ni bila majhna odgovornost, da so mi dali zavetišče in me skrivali. Razglašeno je bilo, da doleti smrtna kazen vsakogar, ki bi le enkrat dal skrivaču malo hrane in zaščito. Veliko sem molil za dobrotnike in prosil za božjo pomoč in Marijino varstvo. Še vedno sem imel neomajno zaupanje v Marijino svetinjico, ki sem jo skrbno čuval. Vendar se mi je nekoč pripetilo, da sem jo izgubil, in sem bil prepričan, da sem izgubljen, ako je ne najdem. Iskal sem in iskal, prebrskal sem vsako slamico ter jo končno res našel. Zdaj sem jo še bolje shranil, bil sem nadvse vesel. Zaradi nevzdržnega stanja sem moral večkrat tudi v najhujšem mrazu za nekaj dni v gozd, bil sem ves premražen in moker od snega in zimske megle. Večkrat so namreč partizani po vasi pretaknili zlasti vse skednje, tako je bilo ob takih dneh nemogoče ostati v slami na skednju.

Bližala se je pomlad. Vedel sem, da se tudi zame začenja lepše in varnejše življenje, saj bom lahko zopet za stalno odšel v gozd. Tam me bodo zopet obiskovale taščice, ako jih ni uničila zima. Ljudje so začeli delati na polju, toda vse je bilo žalostno, nihče ni imel posebne vneme do dela, vsak je govoril: »Čemu bi delali za druge, zame je itak kmalu dovolj. Še to, kar bom pridelal, bom moral skriti v zemljo ali kam drugam, sicer mi vzamejo vse partizani. Od tistega, kar mi odmerijo, sploh ne moremo živeti.«
Neko jutro sem še ležal na skednju, bral sem ravno neko knjigo, svetloba je prihajala skozi malo špranjo, skozi katero sem tudi opazoval življenje zunaj. Približno okoli poldne vidim, da je pri skednju neki otrok in da podi kokoši. Nisem se za to zmenil, ampak sem bral dalje. Na mah začujem pod seboj nekako bobnenje. Mislil sem, da se vrti mlatilnica, zato na to nisem polagal posebne pozornosti. Kar začne otrok jokati in kričati: »Joj, kaj sem storil!« Takoj sem spoznal, kaj se je zgodilo, kajti dim se je valil v moje skrivališče. Nisem imel časa premišljevati. Samo dvoje je mogoče: ali zgoreti živ ali se pa pokazati ljudem, ki dotlej še niso vedeli zame. Ves sem bil v strahu, začel sem se tresti. Z velikim truščem sem si oblekel hlače in obul čevlje. Da bi vzel puško, sploh ni bilo časa. Odmašil sem luknjo in skočil na kup slame, ki je bila že vsa v ognju. Videl nisem skoro nič, ker se je strašno kadilo. Slišal sem kričanje ljudi, ki so hiteli na pomoč. Hitro sem skočil iz ognja in se ogrnil z odejo, ki sem jo pri skoku potegnil s seboj. Nekaj korakov sem tekel, potem nisem mogel več, preveč mi je tolklo srce. Opazil sem, kako me gledajo ljudje, zato sem jo kar počasi mahnil proti gozdu. Začele so pokati tudi bombe. Nekaj minut kasneje je prišla tudi OZNA in iskala moža, ki je skočil iz ognja in odšel proti gozdu – spoznal me ni nihče.

Tla so mi postala vroča, vedel sem, da ne bom mogel več dolgo ostati v gozdu. Vsak dan je prišla OZNA v vas, zasliševala domače in sosede ter jih na vse mogoče načine zvijala, da bi povedali, kdo se je skrival na pogorelem skednju. Ugotoviti niso mogli nič točnega, ljudje so samo trdili, da so videli nekoga, – ali je bil vojak ali civilist, tega niso mogli spoznati, – ki je odšel s skednja, ko je že bil ves v ognju, prav mirno in počasi proti gozdu. Čez ramo je baje imel odejo. Tudi po gozdu so začeli partizani preiskovati. Omislil sem si novo puško, dobil sem tudi precej nabojev in ročnih bomb, kar mi je dalo občutek varnosti. Večkrat so bili partizani, ki so hodili po gozdu prav v moji bližini, toda opazili niso mojega skrivališča, kajti obdajale so ga goste smrečice. Tudi če bi moje skrivališče odkrili, se nisem dosti vznemirjal, kajti imel sem že toliko streliva in bomb, da bi si izsilil pot v gozd. Opazoval sem jih namreč večkrat in videl, da so zelo boječi. Venomer so se zelo oprezno ozirali, kakor bi pričakovali, da pade kak strel. Skoro mi je šlo na smeh. Težje je bilo s hrano. Sicer nisem bil lačen, kajti imel sem dosti suhe hrane, tople pa nisem mogel mnogo do​biti. Le sem pa tja mi je ponoči kdo prinesel kako toplo jed, čez dan to sploh ni bilo mogoče, kajti partizani so vse zelo nadzorovali, pazili so pa tudi nekateri domačini, ki so bili v službi OZNE kot vohuni. Zato sem ponovno začel delati načrte, kako bi odšel v Italijo. Tako bi se umaknil mreži, ki se je okoli mene bolj in bolj zapletala. Mnogo bolj so se pa bali zame moji domači in tisti, ki so mi dajali hrano. Venomer so mi naročali in me prosili, naj se pazim in pripovedovali so, kako so tega ali onega ujeli, ki se je tudi skrival.

Začel sem tajno zbirati podatke o meji z Italijo in skoro prišel do zaključka, da bi se jo dalo na določenih mestih prekoračiti. Peš bi do meje težko šel, ker je pot pač predolga in pretežka. Sporočil sem zato domov, naj mi preskrbe kolo, s katerim se bom peljal v Ljubljano. Domači so mi pot odsvetovali in me prosili, naj še nekoliko počakam, ker se bo vlada itak spremenila, saj so na jugoslovansko-italijanski meji močne edinice Poljakov in Srbov, ki samo čakajo povelja, da udarijo na Jugoslavijo. Nisem jih poslušal. Odgovoril sem jim, da je vse to prazno upanje, ker bo treba čakati še več let, da se bo režim spremenil.

15. ODHOD IZ RDEČEGA RAJA

Dobil sem izkaznico, kakršna je bila takrat v Titovi Jugoslaviji v veljavi. Bila je kar dobra in je ustrezala zlasti Titovim vojakom, med katerimi je bilo mnogo nepismenih. Vendar mi je bilo vseeno tesno pri srcu, ko sem se odpravljal na pot, saj sem vedel, da je zelo tvegana in da me bo stala življenje, ako mi ne bi šlo vse po načrtu. Še najbolj sem zaupal v svetinjico in sem bil prepričan, da je to najboljša izkaznica, saj me je vodila in varovala do zdaj v najtežjih primerih. Imel sem vanjo tako zaupanje, da sem bil prepričan, da se mi ne more nič žalega pripetiti.

Peljal sem se s kolesom proti Ljubljani. Kmalu sem prišel na glavno cesto in sem naletel na patruljo treh partizanov in dveh partizank. Že prej sem slišal, da so partizani v tem okolišu najbolj nevarni. Ko sem jih zagledal, me je kar spreletelo, toda ne iz strahu, ampak iz mržnje do njih. Če bi mogel, bi jih s samim pogledom uničil. Toda delati sem moral videz mirnega, hladnega človeka, ki gre po svojem poslu. Že od daleč sem jih pozdravil »Zdravo tovariši« in dvignil pest. Partizani so mi smejoč se odzdravili in me mirno pustili dalje, ne da bi me sploh ustavili. Čim bliže sem prihajal Ljubljani, tem več partizanov sem srečaval. Nisem se jih bal, ker so bili sami tujci, v večjem strahu sem bil, ako bi slučajno srečal kakega domačega partizana, ki bi me bil spoznal. Dobro je bilo, ker je bilo zelo zgodaj zjutraj, nekako ob osmih in še v ponedeljek. Srečeval sem razne »tovariše«, ki so me spraševali, kam grem. Odgovarjal sem jim, da v Ljubljano na delo, kar so mi verjeli. Vozil sem zelo hitro, hotel sem namreč priti v Ljubljano še pred prihodom jutranjega dolenjskega vlaka. Vedel sem, da se bodo z njim pripeljali tudi moji sosedje in domačini. Ko sem se pripeljal v Ljubljani do magistrata, me je ustavil stražnik. Mislil sem, da me bo legitimiral. Tega ni storil, ustaviti sem se moral le zaradi prometa. Peš sem šel počasi po mestu in ogledoval, kako so bile hiše okrašene z rdečimi zvezdami in Titovimi slikami. Otroci so hodili po ulicah in prepevali Titove partizanske pesmi. Izložbe so bile skoro docela prazne, namesto blaga so bili izstavljeni samo letaki z novimi ukazi in Titove slike.

Srečno sem prišel do svojega prijatelja, ki me je bil zelo vesel. Veliko sva se razgovarjala, natančno sem mu moral zlasti povedati vso mojo zgodbo. Sedel sem v kuhinji v prvem nadstropju in gledal ljudi na ulici. Videl sem veliko meni poznanih partizanov domačinov in spoznal tudi partizane, ki so nas v Kranju pretepali.

Doma so zelo skrbeli, kako bom potoval, zato so poslali sestro z vlakom za mano. Po naključju sva se še videla. V Ljubljani sem bil od sedmih zjutraj do treh popoldan. Šel sem tudi mimo stolnice in silno rad bi tam obiskal Marijo Pomagaj z Brezij, toda nisem se upal v cerkev, lahko bi me kdo od znancev spoznal. Zato sem se ji kar s ceste priporočil v varstvo. Pravili so mi, da je bila cerkev vedno polna ljudi, pošteni Slovenci doma so sedaj veliko bolj verni kot so bili prej. Nekateri, ki so hodili nekoč v cerkev le zaradi ljudi, so pa postali popolni brezverci in verujejo samo v Tita in njegovo komunistično idejo, ki hoče ves slovenski narod uničiti.

Odpeljal sem se proti Notranjski. Med potjo sem srečaval tudi ljudi, ki sem jih poznal še iz domobranskih dni. Bal sem se, da me ne bi kdo spoznal, zato sem se jih izogibal. Klobuk sem potisnil na čelo in hitro vozil dalje. Vso pot sem srečaval velike množice partizanov, zlasti na Vrhniki je bila popolna vojska, s tanki in topovi. Kazalo je, da res čakajo sovražnikovega napada.

V Horjulu sem zapeljal v neko hišo. Tam sem naletel na starejšega človeka, ki je že več mesecev iskal nekoga, ki bi ga pospremil v Italijo. Še isto noč sva odrinila čez hribe in doline proti Trnovskemu gozdu. Za hojo sva bila oba bolj slaba. Večkrat sva morala počivati. Tudi pot je bila vedno bolj težavna in naporna. Na senožetih je bilo še nekaj snega, burja se je zaganjala v naju in naju hotela odpihati. Pred nama so se dvigali vedno višji hribi, ki jih je bilo v temi zelo težko razločiti.

Skoraj sva obupala, vendar sva po težkih naporih srečno prestopila bivšo staro jugoslovansko-italijansko mejo. Prišla sva v Trnovski gozd, kjer sva lahko pot nadaljevala tudi podnevi. Bilo je še veliko snega, tako nama vode ni manjkalo. Potovanje je bilo zlasti ponoči nadvse naporno, kajti nisva poznala krajev.

Imela sva sicer kompas in krajevni zemljevid, pa sva se na oboje zelo slabo razumela. Vendar je bila nama sreča mila, da sva prišla do neke hiše, kjer naj bi dobila še dva moža, ki sta tudi hotela v Italijo. Bila sta dva domačina in sta vso deželo dobro poznala. Bila sta zelo pogumna in pripravna za potovanje. Takoj smo si nadeli posebna imena, da se ne bi klicali s pravimi. Imenovali smo se Jaka, Pohelj, Peter in Filip. Pot je bila sedaj brez ovir. Ko smo se že bližali Gorici, nam je začelo zmanjkovati vode, ker snega ni bilo več. Morali smo kak dan prestati hudo žejo, kajti večkrat smo morali čakati do noči, da smo mogli dalje v bližini partizanskih postojank. Šli smo previdno dalje. Vodil nas je Peter, ki je pot najbolje poznal. Natančno vendar nismo vedeli, kje smo, ker nihče ni vedel, kje poteka meja. Šli smo nekako med hriboma Sv. Gabriel /Škabrijel nad Novo Gorico/ in Sv. Mihael in smo mislili, da smo že čez mejo cone B, vendar smo si zaradi varnosti vseeno zavili čevlje v cunje, da bi nam kamenje pod nogami ne škripalo. Sedli smo za grm in si sezuvali čevlje. Prepričani smo bili, da smo že na varnem in da smo že prekoračili mejo. Za seboj smo namreč čuli pojoče partizane in mejne stražnike, ki so ustavljali nočne potnike. Glasneje smo se razgovarjali. Nenadoma sune Filip enega izmed nas in pravi, da se nekaj giblje. Komaj je spregovoril, smo pred seboj zagledali vojaka, ki je zakričal: »Stoj!« Brž smo se raz​bežali na vse strani. Nihče ni ubogal. Storil sem samo par korakov, pa sem cepnil v strelski jarek, da sem se ves odrl, raztrgal in izgubil, kar sem imel v roki. Partizan je nekaj časa kričal in klel: »Bele svinje, izdajalci, hudiči!,« nato pa hitel po pomoč. Ta trenutek smo dobro izrabili. Hitro smo se priklicali in bili smo zopet skupaj. Filip je brž povedal, da od samega strahu sploh ni mogel bežati, ampak se je skril v grm, kjer ga zaradi noči stražar ni mogel videti. Hiteli smo dalje in bili vsi srečni, ko smo nekaj kilometrov pred seboj nenadoma zagledali Gorico. Bili smo rešeni. /Bil je 4. april 1946. Janko Maček je v knjigi Šentjošt brani svoje izročilo (Ljubljana, 2005, str. 99) opisal reševanje Milana Zajca čez mejo, op. I. Ž./
16. REŠEN IN SVOBODEN

Ob zori smo prišli v mesto. Prva pot nas je vodila v cerkev, kjer je bila takrat shranjena Marijina slika s Svete gore. Vroče sem se ji zahvalil za pomoč in varstvo ter srečno rešitev. Nato sva šla s Filipom na angleško vojaško poveljstvo, oba brez listin, kjer sva natančno popisala vse svoje doživljaje. Zasliševali so naju pet ur. Bili so z nama zelo prijazni in dobri.

Opomba: 31. marca 1998 je Milan Zajec sporočil naslednje: »Pri mojem poročilu Ušel sem smrti lahko samo dodaste, da zaradi strahu pred komunistično partizansko represalijo nad domobrans​kimi družinami in dobrotniki, nisem mogel navajati pravih imen ljudi in krajev.«

